লোকসভা ভোটের আগে ‘বাংলা’ নিয়ে কি প্রবল সংঘাতের পথে প্রধানমন্ত্রী-মুখ্যমন্ত্রী? বাড়ছে জল্পনা – প্রিয় বন্ধু বাংলা\nহোম > জাতীয় > লোকসভা ভোটের আগে ‘বাংলা’ নিয়ে কি প্রবল সংঘাতের পথে প্রধানমন্ত্রী-মুখ্যমন্ত্রী? বাড়ছে জল্পনা\nপশ্চিমবঙ্গের নাম পরিবর্তন করে বাংলা রাখাকে কেন্দ্র করে দীর্ঘদিন ধরেই চলছে চাপানউতোর।আর এবার ফের সংঘাত লাগলো মোদী-মমতার । মমতার ‘বাংলা’ নিয়ে শুরু হয়েছে সংঘাত। লোকসভা ভোটের আগে এই সংঘাত যে মোদী-মমতার লড়াইয়ে আর একটি নতুন মাত্রা যোগ করতে পারে এমনটাই মনে করছেন রাজনৈতিক মহলের একাংশ।\nযদিও প্রশাসনিক সূত্র অনুযায়ী জানা যাচ্ছে এই সংঘাত নতুন নয়। মুখ্যমন্ত্রী মমতা বন্দ্যোপাধ্যায় চান পশ্চিমবঙ্গের নাম বদল করতে। তাঁর ইচ্ছে এখন থেকে ‘বাংলা’ নামেই এই রাজ্যকে চিনুক বিশ্ব।\nকিন্তু সেই উদ্যোগে বারেবারে বাধা দিচ্ছে কেন্দ্রের মোদী সরকার অভিযোগ এমনটাই।\nনবান্নর সূত্রে খবর, প্রাথমিক ভাবে ঠিক হয়েছিল, রাজ্যের নাম তিনটি ভাষায় তিন রকম হবে। বাংলায় ‘বাংলা’। ইংরেজিতে ‘বেঙ্গল’ ও হিন্দিতে হবে বঙ্গাল। সেই মতো বিধানসভায় প্রস্তাবও পাস হয় এবং তা পাঠিয়ে দেয় স্বরাষ্ট্রমন্ত্রকে।\nপ্রশাসনের এক শীর্ষ কর্তার কথায়, “শুরুতেই আপত্তি তোলে কেন্দ্রীয় স্বরাষ্ট্রমন্ত্রক। রাজনাথ সিংয়ের মন্ত্রক থেকে জানানো হয়, তিনটি ভাষাতেই এক ধরনের নাম নির্ধারণ করতে। কেন্দ্রের সেই প্রস্তাব মেনে নেয় মমতার সরকার। এর পর ঠিক হয় রাজ্যের নাম হবে ‘বাংলা’। বাংলা, ইংরেজি ও হিন্দি তিনটি ভাষাতেই তা হবে। সেই প্রস্তাবও বিধানসভায় পাস করানো হয়। তার পর তা আবার কেন্দ্রীয় স্বরাষ্ট্রমন্ত্রকের কাছে পাঠানো হয়।”\nতার পর দীর্ঘদিন কেটে গেলেও কোনও জবাব মেলেনি মোদী সরকারের কাছ থেকে। ফলে রাজ্যের প্রশাসনিক মহলে ক্রমশ ধোঁয়াশার সৃষ্টি। রাজ্যের তরফে এ বিষয়ে কেন্দ্রীয় স্বরাষ্ট্রমন্ত্রকে চিঠি পাঠানো হয়।এখনও পর্যন্ত সেই চিঠিরও জবাব মেলেনি বলে খবর।\nতবে নয়াদিল্লির একটি সূত্র থেকে জানা গিয়েছে, এবার ‘বাংলা’ নাম নিয়েই ভাবনাচিন্তা করছে কেন্দ্রীয় স্বরাষ্ট্রমন্ত্রক। আদৌ পশ্চিমবঙ্গের নাম বাংলা করা উচিত কি না,এখন সেই প্রশ্নই তুলছে কেন্দ্রীয় সরকার।\nকেন এমন প্রশ্ন তোলা হচ্ছে কেন্দ্রের তরফে? নয়াদিল্লি সূত্রে জানা গেছে, বাংলাদেশ ও বাংলার মধ্যে অনেক মিল রয়েছে।আর বাংলাদেশ আমাদের প্রতিবেশী দেশ । সেক্ষেত্রে আন্তর্জাতিক ক্ষেত্রে বিড়ম্বনা তৈরির সম্ভাবনা রয়েছে ।আন্তর্জাতিক বিতর্কের সূত্রপাতও হতে পারে।\nআর তাতে ভারতের বিদেশ নীতির উপর প্রভাব পড়বে বলেই মনে করছে কেন্দ্র। এমনকী বাংলাদেশের সঙ্গে ভারতের সৌর্হাদ্যপূর্ণ সম্পর্কেও প্রভাব পড়তে পারে বলে মনে করা হচ্ছে। তাই কেন্দ্রীয় মন্ত্রিসভা আপাতত পশ্চিমবঙ্গের নাম বদলের প্রস্তাব পাঠিয়েছে বিদেশ মন্ত্রকের কাছে।বর্তমানে সুষমা স্বরাজের মন্ত্রকই গোটা বিষয়টি খতিয়ে দেখবে।\nনয়াদিল্লির এক সূত্রের দাবি, বিষয়টি কার্যত এখন বিশবাঁও জলে রয়েছে। কারণ, বিদেশ মন্ত্রক যদি অনুমোদন দেয় তারপরই তা মন্ত্রিসভায় পাস করাতে হবে। তৈরি হবে নাম সংশোধনী বিল। সেই বিল পেশ করা হবে সংসদে। সংসদের অনুমোদন মিললে তবেই পশ্চিমবঙ্গের নাম হবে ‘বাংলা’।তাই এখন পশ্চিমবঙ্গ থাকছে পশ্চিমবঙ্গেই।\nবিজেপির মনোনয়ন আটকাতে গুলিবৃষ্টি ও বোমাবাজির অভিযোগ


ষড়যন্ত্র তত্ত্বের দেশ আফগানিস্তান: 'সবকিছুর মূলে বিদেশিরা' - BBC News বাংলা\nImage caption আউলিয়া আতরাফি\nষড়যন্ত্র তত্ত্বের ডালপালা কিম্বা হাত-পা গজায় পৃথিবীর প্রায় সব দেশেই। কিন্তু কিছু কিছু দেশ আছে যেখানে এসব গল্প অত্যন্ত জনপ্রিয়তা অর্জন করে। কিন্তু বিবিসির আউলিয়া আতরাফি বলছেন- এমন একটি দেশ আছে যেখানে প্রায়শই সবকিছুর জন্যে বিদেশি শক্তি, বিশেষ করে ব্রিটিশদেরকে দায়ী করা হয়...\nনানা ধরনের ষড়যন্ত্র তত্ত্বের ভেতরে আমি বেড়ে উঠেছি। তার কিছু কিছু আবার খুবই অদ্ভুত।\nযেমন আমাকে বলা হয়েছে যে ব্রুস লীর উপর তার স্ত্রী বিষ প্রয়োগ করেছিলো, এবং ব্রুস লী যখন বুঝতে পারলো তার স্ত্রী কি করেছে তখন সে তার খালি হাতেই স্ত্রীকে ছিঁড়ে টুকরো টুকরো করে ফেলে।\nআমি এও জানতাম যে ব্রুস লী উড়তে পারে।\nএরকম আরো আছে- যেমন হিটলার এখনও বেঁচে আছেন। একটি জিপ গাড়িতে করে সে মিত্রদের হাত থেকে পালিয়ে এসেছে। ওই জিপ গাড়িটা একসময় বিমানে রুপ নেয়, তারপর পরিণত হয় একটি নৌকায়। তারপর একটি ডুবোজাহাজে। ওই সাবমেরিন থেকে তিনি এখনও মাঝে মাঝে বার্তা পাঠিয়ে যাচ্ছেন। ঘোষণা করছেন: "আমি আবার ফিরে আসবো!"\nতবে একটি তত্ত্ব টিকে আছে যুগ যুগ ধরে। আর সেটি হলো- আফগানিস্তানে সকল শয়তানির পেছনে আছে ব্রিটিশদের হাত।\nমালালা'র প্রত্যাবর্তন পাকিস্তানের মানুষ কিভাবে নিয়েছে?\nযখন ছোট ছিলাম, আমি ভাবতাম এর পেছনে কি কারণ থাকতে পারে। কিন্তু আমার বয়স যখন ২০ পার হলো, আমি ব্রিটেনে চলে আসি। এখানে আসার পর আমি জানতে পারলাম এই সন্দেহের পেছনে ভালো ভালো কিছু কারণও আছে।\nবহু শতাব্দী কাল ধরে আফগানিস্তান ছিলো রাশিয়া ও ব্রিটিশ সাম্রাজ্যের দ্বন্দ্বের মাঝখানে (বাফার জোন)। এই দুই পরাশক্তি তাদের যুদ্ধের কৌশলে এই দেশটিকে ব্যবহার করেছে। আফগানিস্তানের ভেতরে দুটো দেশই লিপ্ত ছিলো নানা ধরনের ষড়যন্ত্র কিম্বা চক্রান্তে। আধুনিক আফগানিস্তানের মানচিত্র যখন তৈরি হলো, বলা হয় যে তখন আফগান বাদশাহর মতামতকে কোনভাবেই বিবেচনা করা হয়নি। আফগানিস্তান নিজেদের স্বাধীনতা ঘোষণা করে ১৯১৯ সালে। তখন ব্রিটিশরা সেখান থেকে চলে আসে চিরতরে। কিন্তু তার আগে তিন তিনবার ইঙ্গ-আফগান যুদ্ধ হয়েছে।\nকিন্তু আসলেই কি ব্রিটিশরা আফগানিস্তান ছেড়ে চলে এসেছে?\nআফগানরা মনে করে, ব্রিটিশরা এখনও তাদের দেশে ছায়ার মতো ওত পেতে আছে। তাদের উপর গোয়েন্দাগিরি করছে। করছে ষড়যন্ত্র। এবং এখনও আফগানিস্তানের বিষয়ে নাক গলাচ্ছে যাতে সেখানকার পরিস্থিতি দিনি দিনে আরো খারাপ হচ্ছে।\nআফগানিস্তানে এমন কিছু গল্পও প্রচলিত আছে ব্রিটিশ গোয়েন্দারা গোপনে ইমামের ছদ্মবেশ ধরে ধার্মিক লোকজনদের বিভ্রান্ত করছে, কেউ কেউ কাজ করছে ভবিষ্যৎ বলতে পারে এমন মানুষ হিসেবেও। শুধু তাই নয়, আফগানিস্তানের মাজারে মাজারে এখনও নাকি বহু ধনসম্পদ লুকানো আছে যা ভিক্ষুকের ছদ্মবেশে ব্রিটিশরা সেখানে পাহারা দিচ্ছে।\nমার্কিন ভিসা পেতে ফেসবুক একাউন্টের তথ্য দিতে হবে\nএভারেস্টে ওঠা কি এতোই সহজ তার কাছে?\nষড়যন্ত্র তত্ত্বের ব্যাপারে আফগান জাতির এই মাতামাতি একেবারে বিচিত্র কিছু নয়। এক কুর্দী বন্ধু আমাকে বলেছিলো, সারা রাতের বৃষ্টির পর তাদের এলাকায় যদি কখনও কোন দেওয়াল ধ্বসে পড়তো তাহলে তার মা তার জন্যেও ব্রিটিশদের দায়ী করতেন। ইরানি নাটকেও এরকম ব্রিটিশ ষড়যন্ত্রের কথা রয়েছে। সেখানে বলা হয় যে ব্রিটিশরা নাকি সবসময় একটা চক্রান্ত করছে। আমার বন্ধুরা বলেছে, বাংলাদেশেও কেউ যদি চতুরতার সাথে কাজ করে তাহলে তাকে ইংলিশ বলে ডাকা হয়। কাবুলেও এরকম একটি শব্দ চালু আছে: চুচা ই ইংলিশ।\nতবে যাই হোক, ১৯৮০ এর দশকে আফগান গৃহযুদ্ধ শুরু হওয়র পর থেকে, আমাদের দেশে এই ষড়যন্ত্রকারীদের তালিকা আরো দীর্ঘ হয়েছে। এখন এই তালিকায় যুক্ত হয়েছে পাকিস্তানের সামরিক গোয়েন্দা বাহিনী আই এস আই। তার সাথে অ্যামেরিকানরাতো আছেই।\nদেশটিতে বারবার বিদেশিদের হস্তক্ষেপের কারণে আফগানরা এবিষয়ে আরো বেশি কল্পন-প্রবন হয়ে উঠেছে।\nলন্ডনে একজন আফগান ট্যাক্সি-চালক বলেছিলেন, বিদেশিরা নাকি আমাদের তেল চুরি করতে চায় আর সেই তেল নাকি পাচার করা হবে যাত্রীবাহী বিমানে। আবার কেউ কেউ মনে করেন, বিদেশিরা নাকি আফগানিস্তান থেকে ইউরেনিয়াম আনতে চায়। আফগানিস্তানে একজন বিচারক একবার আমাকে বলেছিলেন ওসামা বিন লাদেন আসলে একজন অ্যামেরিকান গুপ্তচর এবং শেষ পর্যন্ত তাকে হত্যা করা হয় কারণ সে সবকিছু জেনে গিয়েছিলো। আরো একদল লোক আছেন যারা মনে করেন ওসামা বিন লাদেন এখনও জীবিত আছেন। তিনি বসবাস করছেন অ্যামেরিকার কোন না কোন একটি দ্বীপে।\nআফগান জেনারেলদের কেউ কেউ বলেন যে নেটো তালেবান বাহিনীকে নগদ অর্থ আর অস্ত্র দিয়ে সহায়তা করছে। তারা এমন দাবিও করছেন যেসব দোভাষী এসব বিষয়ে কথা বলেছেন তাদেরকে নাকি হেলিকপ্টার থেকেও ফেলে দেওয়া হয়েছে। এমন গল্পও আছে যে নেটোর সৈন্যরা আফগান মাদক ব্যবসায়ীদের কাছ থেকে ড্রাগ কিনে খাচ্ছে। এবং সেসব ড্রাগ নিহত সৈন্যদের মৃতদেহের পেটের ভেতরে লুকিয়ে পাচার করে নিয়ে যাচ্ছে পশ্চিমা দেশগুলোতে।\nগত বছর আমি আমার এক বন্ধুকে দেখতে গিয়েছিলাম। তার পিতা একজন বৃদ্ধ খান। পূর্বাঞ্চলীয় এক গোত্রের প্রধান। চা খাওয়ার পর আমরা যখন গল্প গুজব করছিলাম তখন আমি তাকে তাদের এলাকায় তথাকথিত ইসলামিক স্টেটের উপস্থিতি নিয়ে প্রশ্ন করেছিলাম। তখন তিনি একটা লম্বা বক্তৃতা দিলেন। এর আগেও আমি হাজারবার এই বক্তৃতা শুনেছি: "এর সবই আই এস আই, অ্যামেরিকান ও ব্রিটিশদের খেলা। তার মূল্য দিচ্ছে আফগানরা।"\nকিছুটা বিস্মিত হয়ে আমি তাকে প্রশ্ন করলাম: "কিন্তু এটা করে তাদের কি লাভ?"\n"তারা পরিকল্পনা করে ৫০ বছর আগে, আমরা সেটা বুঝতে পারি না," তার জবাব।\n"এটা যদি এতোই সহজ কিছু হয়, তাহলে তারা বোকা। আমরা শুধু তার কিছু ইঙ্গিত টের পাই। রাশিয়া, পাকিস্তান আর চীন মিলে নতুন একটি ব্লক তৈরি হচ্ছে।"\nতিনি বলতে লাগলেন, "একবার ভেবে দেখুন। অ্যামেরিকা তো তালেবান সরকারকে মাত্র এক সপ্তাহেই ধ্বংস করে দিতে পারতো। কিন্তু এখন পাহাড়ে লুকিয়ে থাকা অল্প কিছু জঙ্গিকে তারা নির্মূল করতে পারছে না কেন?"\nImage caption আফগান সৈন্য ও ক্যামেরাম্যানের সাথে আউলিয়া আতরাফি (বামে)\nসব সময়ই বাইরের কেউ না কেউ থাকে যাকে আফগানিস্তানের পরিস্থিতির জন্যে দায়ী করা হয়। সম্প্রতি কাবুলে, আমি শুক্রবারের জুম্মার নামাজ শেষ করছি, আমার সাথে আরো কিছু রিপোর্টার ছিলো, তখন আমরা একটা খবর পেলাম যে একজন আত্মঘাতী হামলাকারী একটি শিয়া মসজিদে হামলা চালিয়েছে।\n"এটা কি ইসলামিক স্টেটের কাজ?" আমি জিজ্ঞেস করলাম।\nআরেকজন সাংবাদিক তখন বললেন, "অথবা হতে পারে হয়তো ইহুদি ও খৃস্টানরা এর সাথে জড়িত।"\nআমি তখন জানতে চাইলাম, "এতে তাদের কি লাভ হবে?"\n"দুটো জিনিস। এর ফলে ধার্মিক লোকজন আর মসজিদে আসবে না এবং মুসলমানদেরকেও বিভক্ত করা যাবে," তার উত্তর।\nতারপর আমরা যখন গ্রিন জোনের ভেতরে পাকা রাস্তা ধরে হেঁটে যাচ্ছিলাম, আমাদের প্যান্ট তখনও পায়ের দিকে গোটানো ছিলো, জায়নামাজ ছিলো আমাদের হাতে, আমার মাথায় তখন একটা চিন্তা এলো। সেটা হলো- এমন একটা দেশ যেখানে এতো মানুষের এতো ভাষা, এতো জাতীয়তা এবং মতাদর্শ, তারপরেও একটা জিনিস আছে যা সব আফগানকে ঐক্যবদ্ধ করে রেখেছে সেটা হলো - বিদেশির প্রতি তাদের অবিশ্বাস।


Update Time : September, 24, 2018, 2:00 am\nডেস্ক রিপোর্টঃ অসাধারণ! দুর্দান্ত! আর কী বলা যায় এই জয়কে? স্নায়ুযুদ্ধের এই খেলায় বাংলাদেশ যে জিতবে, তা কল্পনা করা কঠিন ছিল যে কারো পক্ষে। শেষ ওভারে মাত্র ৮ রান দরকার ছিল আফগানদের। হাতে উইকেট ছিল ৪টি। কিন্তু সেই সহজ কাজটাই অসাধ্য করে দিলেন মোস্তাফিজ। অসাধারণ শেষ ওভারে বাংলাদেশকে এনে দিলেন ৩ রানের এক নান্দনিক জয়।এশিয়া কাপের টানটান উত্তেজনার এ ম্যাচে আফগানিস্তানকে হারানেরা মধ্য দিয়ে ফাইনালের আশাও বাঁচিয়ে রাখল বাংলাদেশ। ব্যাট হতে ৭৪ রানের পাশপাশি ১ উইকেট নিয়ে ম্যাচসেরা হয়েছেন মাহমুদুল্লাহ রিয়াদ।\nThe post নাটকীয় ম্যাচে টাইগারদের জয় appeared first on কুমিল্লা ভিত্তিক অনলাইন নিউজ পোর্টাল.\nপরিত্যক্ত প্লাষ্টিক থেকে জ্বালানি তেল আবিষ্কার, কুমিল্লার বিজ্ঞানীর সাফল্য\nকুমিল্লা-৪ আসনে বিভিন্ন দলের এক ডজন মনোনয়ন প্রত্যাশী\nনগরীর ২২ নং ওয়ার্ড যুবলীগের ত্রি-বার্ষিক সম্মেলন অনুষ্ঠিত\nব্রাহ্মণপাড়ায় নবম শ্রেণির এক স্কুল ছাত্রীর গলায় ফাঁস দিয়ে আত্নহত্যা\nদেবপুর পুলিশ ফাঁড়ীর অভিযানে তিনশত পাঁচ পিছ ইয়াবা সহ দুই নারী আটক\nলাকসামে নবাব ফয়জুন্নেছার মৃত্যু বার্ষিকী উপলক্ষে র‌্যালী ও আলোচনা সভা\nদেবিদ্বারে হাসপাতালের ডাস্টবিনে মিলল নবজাতকের ছিন্নবিচ্ছিন্ন লাশ\nসাব্বির টেনে হেঁচড়ে সুখীকে ছাদে নিয়ে যায়, এরপর….


আজ ১৯ই নভেম্বর বিশ্ব পুরুষ দিবস: অধিকার ও অঙ্গিকার -ম.কাজী এনাম\nলেখক: ম. কাজী এনাম, স্টাফ রিপোর্টার | ১৯ নভেম্বর ২০১৯ | ১২:৫০ অপরাহ্ণ\nআন্তর্জাতিক পুরুষ দিবস প্রতি বছর ১৯ নভেম্বর তারিখে পালিত হয়। সারা বিশ্বব্যাপী পুরুষদের মধ্যে লিঙ্গ ভিত্তিক সমতা, বালক ও পুরুষদের সুস্বাস্থ্য নিশ্চিত করা এবং পুরুষের ইতিবাচক ভাবমূর্তি তুলে ধরার প্রধান উপলক্ষ হিসেবে এই দিবসটি উদযাপন করা হয়ে থাকে।\n১৯ নভেম্বরে সারা বিশ্বে পুরুষ দিবস! পোশাকি নাম ‘ইন্টারন্যাশেনল মেন’স ডে’! দুম করে কি আর দিবস হয় এরকম? মোটেই নয়, এর পিছনে আছে ছোট্ট একটা ইতিহাস, কর্মকাণ্ড! একটু চোখ রাখা যাক ৷\nকথা ছিল ২৩ ফেব্রুয়ারিকেই ‘পুরুষ দিবস’ হিসেবে পালন করা হবে ৷ ঠিক ৮ মার্চ নারী দিবসের আগেই হবে পুরুষ দিবস ৷ কিন্তু ২৩ তারিখটি আগে থেকেই রাখা হয়েছিল ‘রেড আর্মি ও নেভি ডে’র জন্য ৷ তাই অগত্যা, ফেব্রুয়ারি থেকে সোজা পুরুষ দিবসকে টেনে আনা হল নভেম্বরে ৷ মেয়েদের জন্য দিবস আছে, তাই ছেলেদের জন্যও চাই? তাই কি এই পুরুষ দিবস? ব্যাপারটা ঠিক এরকম নয়, বরং বিশ্ব পুরুষদের স্বাস্থ্য সচেতনার কথা মাথায় রেখেই এই দিবসের প্রবর্তন ৷\nএই দিবসের উদ্দেশ্যের মধ্যে রয়েছেঃ\nপুরুষ ও বালকদের স্বাস্থ্য সচেতনতা বৃদ্ধি;\nনারী-পুরুষের লৈঙ্গিক সম্পর্ক উন্নয়ন বিষয়ক প্রচারণা;\nনারী-পুরুষের লৈঙ্গিক সাম্যতার প্রচার;\nপুরুষদের মধ্যে ইতিবাচক আদর্শ চরিত্রের গুরুত্ব তুলে ধরা;\nপুরুষ ও বালকদের নিয়ে গড়ে ওঠা বিভিন্ন সংস্কার ও কুসংস্কারের বিরুদ্ধে সচেতনতা তৈরী;\nপুরুষ ও বালকদের অর্জন ও অবদানকে উদযাপন;\nসমাজ, পরিবার, বিবাহ ও শিশু যত্নের ক্ষেত্রে পুরুষ ও বালকদের অবদানকে তুলে ধরা।\nআমাদের সমাজের নারীদের বলা হয় ‘অবলা!’ অথচ এই অবলাজাতি কিন্তু আবহমানকালে নেতৃত্ব দিয়ে আসছে পুরুষদের। পারিবারিক-সামাজিক যে কোন স্থানেই এখন নারীদের অগ্রগতি। নারীরা এগিয়ে যাচ্ছে চাকরী ও ব্যবসা ক্ষেত্রের সর্বত্র। তবুও অবলা শব্দটাকে তাদের জন্য ব্যবহার করা হচ্ছে ভিন্নতর অজানা কোন কারনে। সেটা নারীদের মর্যাদা দেওয়া বা অন্য যে কোন কারন হতে পারে। মৌলিক অর্থে অবলা হলো পুরুষরা। কারন দেশে নারীদের জন্য যতটুকো সহজে পড়াশোনা ও চাকুরী করা সম্ভব, ছেলেদের জন্য ততটা সহজ নয়। একটা ছেলে যেখানে স্কুলে বেতন দিতে হয়, সেখানে একটা মেয়ে উপবৃত্তি পাচ্ছে। একটা ছেলে যে পোষ্টের জন্য মাস্টার্স সমমান পড়াশোনা থাকার দরকার, সেখানে একটা মেয়ে ইন্টার পাস করে অনায়াসেই চাকুরী পেয়ে যায়। তবুও নাকী নারীরা অসহায়(?)\nআরও অসংখ্য পয়েন্ট আছে, তার মাঝে উল্লেখযোগ্য নারী নির্যাতিত হওয়ার আইন। একই আইন পুরুষদের জন্য নেই বললেই চলে। অথচ একটা নারীর চেয়েও অসংখ্য পুরুষরা আছে নির্যাতিত হচ্ছে বেশি। আইনের আশ্রয় নেওয়ার মতোও সুযোগ পাচ্ছেনা। কারন পুরুষরা অলিখিত আশ্রয়হীন।\nঅনেকেই মনে করে পুরুষরা নিজেদের বাড়ীতে থাকে, এটা তাদের সৌভাগ্য। আর মেয়েরা বাল্যকাল মা-বাবার সাথে থাকলেও পরিনত একটা বয়সে আর নিজের বাড়িতে থাকতে পারেনা। মূলত ব্যাপারটা কখনোই এমন না! কারন নির্দিষ্ট একটা বয়সের পর ছেলেদের কাঁধেচাপা দায়িত্ব নিয়ে এগুতে হয়। আর সেজন্যেই বলা যায়,\n“নারী চাইলে এই বিশ্ববাসীকে\nএনে দিতে পারে আকাশ কুসুম,\nপুরুষরা থাকে প্যাঁড়ায় প্যাড়ায়\nআয়-উপার্জন, দায়িত্ব-নেতৃত্বে নির্ঘুম!”\nখুবই আশ্চর্য্যের বিষয় হলো, কেহই পুরুষের অধিকার বলে যে একটা বিষয় থাকতে পারে, সেটাই জানেনা। মানতে চাইনা। হর-হামেশা নারী অধিকার নিয়েই শ্লোগান তুলে। কালের আবর্তনে যে পুরুষরা নারীবাদের পদতলে ধ্বংসে পরিনত হচ্ছে, সবাই বেখবর। এই সমাজে পুরুষদের অধিকার চাওয়াকে অনেকেই আবার ট্যাবু বা কাপুরুষতা বলেও কালমন্দ করে। কিন্তু সেটার সঠিক কারণ অস্পষ্ট। যৌতুক বিরুধী সভা-সেমিনার অসংখ্য হলেও উচ্চতর বা সীমালঙিত মহরানা ধরার হীনমন্যতাকে আদৌ কোন অপরাধ হিসেবে গণ্য করা হয়না। বিবাহ বিচ্ছেদে পুরুষদের টাকা আদায় করা হলেও কোন নারীর জন্য কিছুই করতে হয়না। অথচ বর্তমান সময়ে নারীরাই সেচ্ছায় বেশিভাগ ক্ষেত্রে (বিশেষত শিক্ষিত নারীরা) বিবাহ বিচ্ছেদ ঘটাচ্ছে। অথবা বিবাহ বিচ্ছেদের প্রধান কারন নারীরা। তবুও আমাদের সমাজ একটা পুরুষকে শাস্তিদান করবে। একটা বিপত্নীক পুরুষের জন্য ছোট সন্তান পালন অনেক কঠিন, তবুও এই দায়িত্ববহন তাদেরই করতে হয়। কারণ তারা মানুষ না, তারা পুরুষ।\nএকটা ছাত্রের জন্য তার অভিবাবকগণ যে পরিমাণ অর্থ বরাদ্দ দেয়, একটা ছাত্রীর জন্যেও তার পরিবার একই মানের অধিকার বরাদ্দ রাখে। কিন্তু শিক্ষাঙ্গনে প্রয়োজনে-অপ্রয়োজনে ফুসকা বিলটা কিংবা রিক্সাভাড়াটা একটা ছাত্রকেই গুনতে হয়। কারণ সে পুরুষ মানুষ। মেয়েদের পার্টসের অর্থের দিকে তাকানো তার জন্য অন্যায়। এই অন্যায় অন্যায় ভাবনাকেই কেন্দ্র করে, এখান থেকেই শিখে শিখে নারীবাদীরা একটা পুরুষদের উপরে চড়াও হয়ে যায়। সম অধিকারের নাম দিয়ে শ্লোগান তুললেও সম দায়িত্বটা আড়ালেই রয়ে যায়। আজকের এই বিশ্ব পুরুষ দিবসের অঙ্গিকার হউক, ‘যারযার অবস্থান থেকে সকলের অধিকার ও দায়িত্ব সমান।” কবিতার ভাষায় বললে, এভাবেই বলতাম..\nনয় কোন বাহাদুরি\nপুরুষ বলিয়া আজি,\nআমরাই রাখি জীবন বাজি।\nন্যায্য অধিকার চাহিনে কবু\nসেই ক্লান্তি পদদলিত চারিদিক\nউপরি গেছে আবেগ।\nজাতি জানুক আমরাও মানুষ\nআমাদেরও কিছু অধিকার আছে\nনয়ত কোন ঘাত-প্রতিঘাত।\nআমরা চাহি আমাদের মত\nবাঁচিতে প্রেম ভালবাসায়,\nনারীকে নিয়ে কদমে কদমে\nস্বপ্নচারিতায় উচ্চ আশায়।’


রোনালদোর বয়স ‘জালিয়াতি’ | Dhaka Tribune Bangla\nরোনালদোর বয়স ‘জালিয়াতি’\nপ্রকাশিত ০৭:২১ রাত জুলাই ২৫, ২০১৮\nএকজন ২০ বছরের যুবক তার শরীরের পেশীকে যেভাবে পরিচালনা করতে পারেন, রোনালদোর পেশীও ঠিক একইভাবে পরিচালিত হয়। তার মানে সাবেক এই রিয়াল তারকার বয়স কেবল ক্যালেন্ডারেই বেড়েছে। বাস্তবে তার শরীর কাঠামোতে থমকে আছে সেই কুড়িতেই!\nমাত্র কয়েকটা দিন আগেই রিয়াল মাদ্রিদকে বিদায় জানিয়ে ইতালিয়ান জায়ান্ট য়্যুভেন্তাসে পাড়ি জমিয়েছেন বিশ্বের অন্যতম সেরা ফুটবলার ক্রিস্টিয়ানো রোনালদো। প্রথামাফিক মেডিকেল ফিটনেস চেকআপ করতে গিয়েই এক অবিশ্বাস্য বিষয় ধরা পড়লো চিকিৎসকদের কাছে।\nফুটবলে আগ্রহ আছে এমন যে কেউই জানবেন পর্তুগিজ এ ফরোয়ার্ডের বয়স এখন ৩৩। তবে চিকিৎসকের মতে, এই হিসেবে গড়মিল আছে। কেননা ‘সিআর-সেভেন’ এর পেশীর কর্মক্ষমতা আর বৈশিষ্ঠ্য বলছে তার বয়স সবে ‘টিনএজ’ পেরিয়েছে!\n১০৫ মিলিয়ন ইউরোতে এই উইঙ্গারকে দলে এনে তাহলে বেশ ভালো বাজি জিতেছে য়্যুভেন্তাস! এই অস্বাভাবিক ঘটনার ব্যাখ্যা দিয়ে য়্যুভেন্তাস কর্তৃপক্ষ একটি প্রতিবেদনে বলেছে, রোনালদোর শরীর এখনো ২০ বছরের যুবকের মতো। মানে এই ২০ বছর বয়সের ছেলেরা যেভাবে শারীরিক কসরত করতে পারেন, তিনিও তাই পারেন। শুধু সংখ্যায় বেড়েছে তাঁর বয়স, কিন্তু শারীরিকভাবে তিনি অনেক ফিট।\nক্রিস্টিয়ানো রোনালদোর শরীরে চর্বির পরিমাণ শতকরা মাত্র ৭ ভাগ! আর ৫০ শতাংশই পেশী। পেশাদার ক্রীড়াবিদের যতটা ফিটনেস প্রয়োজন, তার তুলনায় অনেক বেশিই ফিট আছেন এই ফুটবল ‘গোট’।\nরোনালদোর ধর্ষণের অভিযোগে মুখ খুললেন মা-বোন


বিনোদন Archives - নজর বাংলা\nঅবশেষে সব প্রতীক্ষার অবসান! মা হলেন শুভশ্রী গাঙ্গুলী\n12/09/2020 NazarBanglaNewsLeaveaComment on অবশেষে সব প্রতীক্ষার অবসান! মা হলেন শুভশ্রী গাঙ্গুলী\nSpread the loveনজর বাংলা ডিজিটাল ডেস্ক: প্রতীক্ষার অবসান হল তবে। মা হলেন শুভশ্রী গাঙ্গুলী আর বাবা হলেন রাজ চক্রবর্তী। কোল আলাে করে ফুটফুটে সন্তানের জন্ম দিলেন অভিনেত্রী। আর এতেই বেজায় উত্তেজিত বাবা রাজ চক্রবর্তী। আজ সকালেই রাজ চক্রবর্তী ‘জয় জগন্নাথ’ বলে একটা পােস্ট করেছিলেন। নেটিজেনরা হয়তাে তক্ষুণি আন্দাজ করতে পেরেছিলেন যে সুখবরটা এল বলে! এবার […]\n08/09/2020 NazarBanglaNewsLeaveaComment on ব্রেকিং নিউজঃ গ্ৰেফতার রিয়া চক্রবর্তী\nSpread the loveনজর বাংলা ডিজিটাল ডেস্ক: সুশান্ত মৃত্যু মামলায় মাদক-যােগে গ্রেফতার রিয়া। টানা ৩ দিন জিজ্ঞাসাবাদের পর এনসিবির হাতে গ্রেফতার। বিকেল ৪টে নাগাদ গ্রেফতারি নিয়ে আনুষ্ঠানিক ঘােষণা করা হবে। একটু পরেই রিয়ার মেডিক্যাল টেস্ট করা হবে।\n25/08/2020 25/08/2020 NazarBanglaNewsLeaveaComment on রিয়া কে জেরা করবে সিবিআই। এক নজরে দেখুন প্রশ্ন তালিকা\nSpread the loveনজর বাংলা ডিজিটাল ডেস্ক: সেই শুরু হয়েছে, সুশান্তের মৃত্যু দিয়ে। এরপর মৃত্যু তদন্ত মুম্বাই পুলিশ, বিহার পুলিশ হয়ে এখন সিবিআই -এর হাতে। সুশান্ত সিং রাজপুতের মৃত্যুর মামলায় রিয়া চক্রবর্তীকে জিজ্ঞাসাবাদের জন্য জোর প্রস্তুতি শুরু করেছে সিবিআই। আর এই মামলায় অন্যতম অভিযুক্ত রিয়া চক্রবর্তী। আর এই রিয়াকে জিজ্ঞাসাবাদের জন্য ইতিমধ্যেই ১০টি প্রশ্ন সাজিয়েছে সিবিআই। […]\nSpread the loveনজর বাংলা ডিজিটাল ডেস্ক: বর্তমান বিশ্ব এক কঠিন সময়ের মধ্যে দিয়ে যাচ্ছে। করোনা পরিস্থিতি গোটা বিশ্বকে কার্যত ঘরবন্দি করে রেখেছে। প্রত্যক মানুষকে নিয়ম করে মুখে মাস্ক, হাতে স্যানিটাইজার ও বাইরে থেকে আসলে ১৪ দিনের কোয়ারান্টাইনে থাকা বাধ্যতামূলক। ‘লাল সিং চাড্ডা’ শুটিংয়ের জন্য বর্তমানে তুরস্কে অবস্থান করছেন আমির খান। তার মাঝেই তুরস্কের প্রেসিডেন্ট রিসেপ […]


অর্গানিক পণ্যের মান নিশ্চিতে সনদপত্র জরুরি\nআপডেট: ১২৪৯ ঘণ্টা, মে ১৪, ২০১৫\nছবি: জি এম মুজিবুর/ বাংলানিউজটোয়েন্টিফোর.কম\nঢাকা: অর্গানিক (জৈব পদ্ধতিতে চাষাবাদ) পণ্যের মান নিশ্চিত ও সবার মাঝে বিশ্বাসযোগ্যতা বাড়াতে সনদপত্র থাকা জরুরি বলে মন্তব্য করেছেন কৃষি সংশ্লিষ্টরা।\nবৃহস্পতিবার (১৪ মে) সকালে ‘অর্গানিক ফার্মিং রিচার্স অ্যান্ড ডেভেলপমেন্ট ইন বাংলাদেশ’ প্রকল্প নিয়ে আয়োজিত কর্মশালায় উন্মুক্ত আলোচনায় অংশ নিয়ে তারা এ মন্তব্য করেন।\nবাংলাদেশ কৃষি গবেষণা ইনস্টিটিউট (বারি), এএফএসি ও বাংলাদেশ কৃষি গবেষণা কাউন্সিল (বার্ক) এ কর্মশালার আয়োজন করেছে।\nবার্ক মিলনায়তনে অনুষ্ঠিত এ কর্মশালায় বক্তারা বলেন, ভোক্তাদের মাঝে অর্গানিক পণ্যের আস্থা বাড়াতে হবে। যেন সবাই বিশ্বাস করতে পারেন তারা প্রকৃত অর্গানিক পণ্য খাচ্ছেন। এক্ষেত্রে দরকার অর্গানিক পণ্যের সনদপত্র। এটি করতে পারলে অর্গানিক পণ্যের বাজারজাতকরণ, চাষাবাদ, চাহিদা, আগ্রহ বাড়বে। বিপ্লব ঘটতে পারে অর্গানিক পণ্যের।\nঅর্গানিক পণ্যের দাম একটু বেশি উল্লেখ করে উন্মুক্ত আলোচনায় বক্তারা বলেন, এ ধরনের পণ্যের দাম অন্য পণ্যের চেয়ে অনেকটাই বেশি। এ বিষয়টি ভাবা দরকার। উচ্চ মুনাফার দিকে না তাকিয়ে ভোক্তাকে খাঁটি পণ্য সরবরাহের মানসিকতা নিয়ে কাজ করতে হবে।\nকর্মশালায় প্রধান অতিথির বক্তব্যে কৃষি মন্ত্রণালয়ের অতিরিক্ত সচিব মোহাম্মদ নাজমুল ইসলাম বলেন, নিরাপদ খাদ্য নিশ্চিত করতে হলে আমাদের অর্গানিক পণ্যের বিস্তৃতি বাড়াতে হবে। অর্গানিক পদ্ধতিতে চাষাবাদ পণ্য ও মাটি উভয়কেই ঠিক রাখে।\nঅর্গানিক পণ্যের সনদের বিষয়ে তিনি বলেন, পণ্যের নির্দিষ্ট স্ট্যান্ডার্ড করে সনদপত্রের ব্যবস্থা করা অনেক কঠিন কাজ। একেক দেশের স্ট্যান্ডার্ড একেক রকম। একটি পণ্য শুধু যে নিজের দেশের জন্যই উৎপাদিত হয় তাও নয়। এর ব্যাপ্তি বিশ্বব্যাপী হবে- সেই চিন্তাও মাথায় রাখতে হয়। তবে এটি খুবই গুরুত্বপূর্ণ ইস্যু।\nসঞ্চালকের বক্তব্যে বার্ক’র এর নির্বাহী চেয়ারম্যান ড. আবুল কালাম আজাদ বলেন, অর্গানিক পণ্যের সনদপত্রের বিষয়ে বিভিন্ন পদক্ষেপ নেওয়া হয়েছে। এ বিষয়ে বাণিজ্যে মন্ত্রণালয়ের সঙ্গে কৃষি মন্ত্রণালয়ের সম্প্রসারণ অধিদপ্তর কাজ করবে। কীভাবে আমরা অর্গানিক পণ্য চিনবো তারও একটি নীতিমালা তৈরির কাজ চলছে।\nকর্মশালার শুরুতে ‘অর্গানিক ফার্মিং রিচার্স অ্যান্ড ডেভেলপমেন্ট ইন বাংলাদেশ’ প্রকল্পের ওপর বিস্তারিত তথ্য তুলে ধরেন বারি হর্টিকালচারাল সেন্টারের পরিচালক ড. সাহাবুদ্দিন আহমেদ। কর্মশালায় উপস্থিত ছিলেন বারি মহাপরিচালক ড. রফিকুল ইসলাম মন্ডল, বারি’র উদ্যানতত্ত্ব সবজি বিভাগের বিজ্ঞানী ড. নাজিম উদ্দিন প্রমুখ।\nবাংলাদেশ সময়: ১২৪৪ ঘণ্টা, মে ১৪, ২০১৫


পুড়ে গেলে কীভাবে ঘরোয়া উপাচারের সাহায্যে প্রথমিক চিকিৎসা করবেন in bengali\nছ্যাঁকা লাগলে বা পুড়ে গেলে কীভাবে ঘরোয়া উপাচারের সাহায্যে প্রথমিক চিকিৎসা করবেন\nDebapriya Bhattacharyya | May 4, 2020\nরান্না করতে গিয়ে বা অন্য কোনও কাজ করতে গিয়ে অনেক সময়ই আমাদের হাতে গরম ছ্যাঁকা লেগে যায় বা হাত পুড়ে (burnt skin) যায়। অনেক সময় এমনও হয় যে হাতের কাছে কোনও ওষুধ থাকে না, ফলে ফোস্কা পড়ে একেবারে বিশ্রী কান্ড হয়। যদি কখনও এমন পরিস্থিতি হয় সেক্ষেত্রে কিন্তু ঘরোয়া উপাচার খুব কাজে আসে। সব সময়ে ডাক্তারের কাছে যাওয়া সম্ভব হয় না, অথবা ডাক্তারের কাছে গেলেও তার আগে কিছুটা প্রথমিক চিকিৎসা (first aid) যদি আপনি করিয়ে নিতে পারেন তাহলে আপনারই সুবিধে। হঠাৎ করে হাত বা শরীরের অন্য কোনও অংশ পুড়ে গেলে ঠিক কী কী ভাবে আপনি প্রথমিকভাবে ঘরোয়া উপাচারের (home remedies) সাহায্যে কষ্ট লাঘব করবেন, জেনে নিন।\nঅনেক সময়ই রান্না করতে গিয়ে হাতে গরম কিছু পড়ে চামড়া পুড়ে যায়। হয়ত আপনি চা খাচ্ছেন বা মাছের ঝোল রাঁধছেন, কিন্তু অসাবধানতায় আপনার হাত পিছলে গরম ঝোল বা চা পড়ে গেল আর আপনার হাত পুড়ে গেল। এমন অবস্থায় আপনি কী করবেন? সবার আগে ঠান্ডা জলে পোড়া জায়গাটি ধুয়ে নিন। বেশ কিছুক্ষন পোড়া জায়গায় ঠান্ডা জল ঢালুন। এবারে কিছুটা বরফ পরিষ্কার রুমাল বা কাপড়ে বেঁধে পোড়া অংশে আলতো করে চেপে রাখুন। মিনিট ১৫ এভাবে রেখে দিন। কষ্ট কিছুটা কমবে।\nপুড়ে যাওয়া ত্বকে ভ্যানিলা ম্যাজিকের মতো কাজ করে (ছবি - ইনস্টাগ্রাম)\nঅনেক সময় এমন হয় যে সামান্য পুড়ে যায় এবং ফোস্কা পড়ে। সেক্ষেত্রে ভ্যানিলা কিন্তু খুব তাড়াতাড়ি ব্যথার উপশম করতে পারে। আমাদের সবার বাড়িতেই ভ্যানিলা এসেন্স থাকে, কেক বা অন্য কোনও মিষ্টি তৈরি করতে। পরিষ্কার একটু তুলো ভ্যানিলা এসেন্সে ভিজিয়ে পোড়া জায়গায় চেপে রাখুন। এতে ব্যথাও কমবে এবং একইসঙ্গে কোনও ক্ষতের সৃষ্টিও হবে না।\nলিকার চা কিন্তু ত্বকের পোড়া অংশে লাগিয়ে দিলে চট করে কষ্ট লাঘব হয়। এক কাপ ঠান্ডা জলে দু-তিনটি টি ব্যাগ ডুবিয়ে রেখে দিন এবং চায়ের মধ্যে বরফ কুচি দিয়ে দিন। এবারে যেখানে পুড়ে গিয়েছে সেখানে তুলোর সাহায্যে ঠান্ডা লিকার চা চেপে রাখুন। যতক্ষণ না পর্যন্ত ব্যথা কমছে, ততক্ষণ লিকার চায়ের প্রলেপ দিতে থাকুন।\nযদি খুব বেশি পুড়ে যায় এবং চামড়া উঠে যায় সেক্ষেত্রে ডাক্তারি চিকিৎসার আগে কিছুটা প্রাথমিক চিকিৎসা প্রয়োজন। বেশ খানিকটা শুকনো আটা পোড়া অংশে লাগিয়ে দিন। এতে প্রাথমিকভাবে জ্বলুনি কমবে এবং ত্বকের অন্য অংশে পোড়াভাব ছড়াবে না।\nআমরা ঘরোয়া উপাচার হিসেবে অনেক ক্ষেত্রেই মধু ব্যবহার করি। ত্বকের ঔজ্জ্বল্য বাড়ানো থেকে শুরু করে খুশখুশে কাশি সারিয়ে তোলা – নানা কাজেই আমরা মধু ব্যবহার করে থাকি। তবে ত্বক হঠাৎ পুড়ে গেলে প্রাথমিক চিকিৎসা হিসেবে যে মধু লাগানো যায় একথা কি আপনি জানতেন? মধু অ্যান্টি-ইনফ্লেমেটরি, ফলে ত্বকের জ্বালা ও ব্যথা উপশম করে। এছাড়াও মধুতে রয়েছে অ্যান্টিব্যাকটেরিয়াল ও অ্যান্টিফাঙ্গাল বৈশিষ্ট্য রয়েছে, যা ত্বকের জ্বালা উপশম করতে পারে।


কক্সবাজারে ইসলামী ব্যাংকের পল্লী উন্নয়ন প্রকল্পের সম্মেলন অনুষ্ঠিত - bangladaily Bangla Daily, বাংলা ডেইলি, bangladaily24.com\nআগস্ট ১৮, ২০১৯ আগস্ট ১৮, ২০১৯ - by Bangla Daily 155\nইসলামী ব্যাংক বাংলাদেশ লিমিটেড-এর কক্সবাজার ও রামু শাখার পল্লী উন্নয়ন প্রকল্পের কেন্দ্রপ্রধান ও সহকারী কেন্দ্রপ্রধানদের দ্বি-বার্ষিক সম্মেলন ১৬ আগস্ট ২০১৯ স্থানীয় এক মিলনায়তনে অনুষ্ঠিত হয়।\nব্যাংকের চেয়ারম্যান প্রফেসর মো. নাজমুল হাসান, পিএইচডি অনুষ্ঠানে প্রধান অতিথি হিসেবে বক্তব্য প্রদান করেন।\nপ্রধান অতিথির বক্তব্যে প্রফেসর মো. নাজমুল হাসান, পিএইচডি বলেন, ইসলামী ব্যাংক পল্লী উন্নয়ন প্রকল্পের মাধ্যমে দেশের আর্থ-সামাজিক উন্নয়ন ও দারিদ্র্য বিমোচনে গুরুত্বপূর্ণ ভূমিকা পালন করছে।\nএ প্রকল্প ক্ষুদ্র বিনিয়োগের মাধ্যমে দেশের দরিদ্র জনগোষ্ঠীকে স্বাবলম্বী করা ও তাদের আর্থিক সক্ষমতা বৃদ্ধির জন্য প্রচেষ্টা চালিয়ে যাচ্ছে। তিনি ক্ষুদ্র বিনিয়োগের পাশাপাশি শিক্ষার হার বৃদ্ধি ও স্বাস্থ্যের উপর গণসচেতনতা বিষয়ে গুরুত্বারোপ করেন।\nPrevious Article ৭ দিন চ্যালেঞ্জ: কর্তৃপক্ষ মশা নিয়ন্ত্রণ করতে পারবে না\nNext Article এফআর টাওয়ারের মালিককে আটকে বিএনপির নিন্দা


নাচোলের বীর মুক্তিযোদ্ধা তাইফুর রহমান আর নেই! নাচোলের বীর মুক্তিযোদ্ধা তাইফুর রহমান আর নেই! – নাচোল নিউজ\nনাচোলের বীর মুক্তিযোদ্ধা তাইফুর রহমান আর নেই!\nচাঁপাইনবাবগঞ্জের নাচোল উপজেলা সদর ইউনিয়নের পীরপুর সাহানাপাড়া গ্রামের বীর মুক্তিযোদ্ধা তাইফুর রহমান মাস্টার আজ শুক্রবার বিকাল ৪টার সময় তাঁর নিজ বাসভবনে বার্ধক্যজনিত কারনে ইন্তেকাল করেছেন। (ইন্না লিল্লাহে ওয়া ইন্না ইলাহে রাজেউন) মৃত্যুকালে তাঁর বয়স হয়েছিল ৭৫ বছর। তিনি স্ত্রী,৩ পুত্র,২ কন্যা সন্তান, নাতী-পুতিসহ অসংখ্যগুনগ্রাহী রেখেছেন।


ফেসবুকে সালামের উত্তর কিভাবে দিব? - Mufti Mahbub ফেসবুকে সালামের উত্তর কিভাবে দিব? - Mufti Mahbub\nরবিবার, ২৬ মে ২০১৯, ০৭:২৯ পূর্বাহ্ন\nআধুনিক মাসায়েল, ইসলাম প্রতিদিন, জীবন জিজ্ঞাসা, ফেসবুক\nজিজ্ঞাসাঃ অনেক সময় ফেসবুকে বা মেসেঞ্জারে অ‌নে‌কে সালাম দেয়। য‌দি কেউ সালাম দিয় তা হ‌লে সালামের জবাব কি লিখা ওয়াজিব না কি শুধু মনে মনে দিলেই হবে?\nসমাধানঃ সালামের উত্তর দেয় ওয়া‌জিব। কেননা, আল্লাহ তাআলা প‌বিত্র কুরআনুল কার‌ী‌মে বলেন,\nوَإِذَا حُيِّيتُم بِتَحِيَّةٖ فَحَيُّواْ بِأَحۡسَنَ مِنۡهَآ أَوۡ رُدُّوهَآ\nআর যখন তোমাদেরকে সালাম দেওয়া হবে, তখন তোমরা তার চেয়ে উত্তম সালাম দেবে। অথবা জবাবে তাই দেবে। (সূরা আন নিসা ৮৬)\nউল্লেখ্য, নারী পরপুরুষকে কিংবা পুরুষ পরনারীকে বিনা প্রয়োজনে সালাম দেওয়া ঠিক নয়। যদি কোনো নারী কোনো পরপুরুষকে কিংবা পুরুষ পরনারীকে সালাম দিয়ে দেয়, তা হলে তার সালামের জবাব দেওয়াও ওয়াজিব নয়। তবে একে অপরের সাথে কোন প্রয়োজনীয় কথা বলার দরকার হলে তখন কথা শুরু করার আগে সালাম দিতে পারবেন। সুতরাং ফেসবুকে অযথা সালাম দিয়ে নিজের দিকে আকৃষ্ট করার প্রয়োজন নেই। কারণ ফিতনার দিকে প্রথম পদক্ষেপ হয়ত সালামের মধ্য দিয়েই হবে ।


ছেলেদের কাছে মেয়েদের চাওয়া! - TheBarta\nছেলেদের কাছে মেয়েদের চাওয়া!\nআর্টিকেলটির নাম শুনে অনেকেই হয়ত মনে মনে ভেবেই বসেছেন ”মেয়েরা আর কী চাইতে পারে? দামী শাড়ি, সোনা বা হীরার অলংকার, মাসের মধ্যে ১০-১৫ বার শপিং আর উপহারে ভর্তি ডালা।”\nআবার অনেকে হয়ত ভেবেছেন- লম্বা-চওড়া, সুদর্শন, কোটিপতি বাবার একমাত্র সন্তানের কথা। আবার অনেকে হয়ত রবি ঠাকুরের সাথে ঐক্যমত পোষণ করে বলতে পারেন যে মেয়েরা যে আসলে কী চায় তা তো স্বয়ং ঈশ্বরও জানেন না।\nআসলেই কি তাই? মেয়েদের মনের খবর জানা কি এতটাই কঠিন? তবে চলুন জেনে নিই সহজ কিছু সমাধান যা প্রত্যেক মেয়েকেই আকৃষ্ট করতে বাধ্য, তাও আবার অর্থ খরচ না করেই।\nআন্তরিকতা : মেয়েরা ছেলেদের তুলনায় অনেক বেশি আন্তরিক তথা মিশুক হয়ে থাকে। তারা যোগাযোগ রাখতে যেমন ভালোবাসে তেমনি অন্যের এমন বৈশিষ্ট্যে আকৃষ্টও হয়। তারা সাধারণত খোশ-গল্প, রোমান্টিক মুভি এবং ভালোবাসা সুলভ আচরণ পছন্দ করে থাকে। তারা ছেলেদের মন ও আত্মা দুই-ই জানতে চায় আর এও চায় সে যেন তার সঙ্গীর মস্তিষ্ক ও হৃদয় উভয় স্থানেই বিরাজমান থাকতে পারে। তাই বেশির ভাগ সময়েই মেয়েদের কাছ থেকে ‘কোথায় ছিলে?’ ‘কার সাথে ছিলে?’ ফিরবে কখন? রাতে একসাথে খাবে কি না এ জাতীয় প্রশ্ন লক্ষ্য করা যায়। অনেকে মনে করেন মেয়েরা তাদের সঙ্গীদের সন্দেহের বশে বা তাদেরকে নিয়ন্ত্রণের উদ্দেশ্যে এমনটি করে থাকে, কিন্তু তারা আসলে ছেলেদের তুলনায় অনেক বেশি কোমল মনের অধিকারী হয়ে থাকে এবং সব সময়েই তার সঙ্গীর জন্য চিন্তিত থাকে আর প্রতি মুহূর্তের খবর জানতে উদগ্রীব হয়। তাই যখনই তার প্রিয় মানুষটি তার থেকে দূরে দূরে থাকে বা তার সাথে কথা বলতে প্রস্তুত থাকে না তখন সে চেষ্টা করে তার কাছে কাছে থাকতে, তার মন ভালো করতে আর তার একাকীত্ব দূর করতে। ঠিক তেমনি ভাবে ছেলেদেরও এ বিষয়টি বোঝা উচিত যে যখন মেয়েটির মন খারাপ হয় তখন সে চায় ছেলেটি তার কাছে থাকুক, তার কথা শুনুক, তাকে বেড়াতে নিয়ে যাক বা তাকে পরম আদরে আগলে রাখুক।\nমূল্যায়ন : মেয়েরা যেকোনো ভালো কাজের মূল্যায়ন পেতে খুব পছন্দ করে। তা যে কোন ছোট-খাট কাজের জন্যও প্রযোজ্য। যেমন-ভালো রান্নায় বা প্রিয় মানুষটির জন্য আলাদা কিছু রান্না করলে তার প্রশংসা পাওয়ার দাবীদার কিন্তু সেই। তাছাড়া যেকোনো খুঁটিনাটি কাজ যেমন – অফিসে যাওয়ার সময় মানি ব্যাগ, টাই, রুমাল এগিয়ে দিলে তাকে ধন্যবাদ দেওয়া বা হাসিমুখে ভালোবেসে তাকে এমন কোন কথা বলা যাতে সে খুশি হয়ে যায়। সব মেয়েই তাদের সৌন্দর্যের তারিফ শুনতে ভালোবাসে, তাই বলে যে প্রতিদিনই তাদের রূপের আদ্যোপান্ত বর্ণনা দিতে হবে তা কিন্তু নয়। খুঁজে বের করুন আপনার সঙ্গীর কোন দিকটি বাকি সবার থেকে আলাদা, সেটি তার কাছে প্রকাশ করুন। হতে পারে কারো চোখ, কারো চুল, কারো হাসি – যা আপনাকে মুগ্ধ করেছে, তুলে ধরুন সেগুলো তার কাছে। হতে পারে আপনার সঙ্গী গান জানেন, বা নাচতে পারেন অথবা তার লেখালেখির হাত ভালো, নয়ত সে রান্নায় পটু – যার যাই থাকুক না কেন তার সেই গুণের মূল্যায়ন করা আপনার কর্তব্য, এতে করে আপনার প্রিয় মানুষটি তার সেই কাজে আরো অনেক বেশি আগ্রহ পাবে; সেই সাথে আপনার প্রতি তার ভালোবাসা ও শ্রদ্ধা বেড়ে যাবে বহু গুণে।\nনিরাপত্তা : সবচেয়ে গুরুত্বপূর্ণ ব্যাপার হচ্ছে – সব মেয়েরাই নিরাপদ আশ্রয় চায়, তারা সব সময়ই চায় তাদের স্বামী বা সঙ্গীই হোক তাদের সবচেয়ে নিরাপদ স্থান। বাচ্চারা যেমন মায়ের বুকে সবচেয়ে নিরাপদ অনুভব করে মেয়েরাও তেমনি তার প্রিয় মানুষটির কাছেই সেই নিরাপত্তা আশা করে থাকে। তারা বাইরে থেকে যতই কঠোর বা কাঠখোট্টা ভাব দেখাক না কেন ভেতর দিকে তারা ততটাই বাচ্চা সুলভ, যে কিনা চায় যে আপনি তার খেয়াল রাখুন। তাকে বুঝতে দিন, নিশ্চিত হতে দিন যে সব সময় আপনি তার পাশে আছেন। যানবাহন থেকে নামার সময় নিজের হাতটি বাড়িয়ে দিন, রাস্তা পারাপারের সময় হাত ধরে পার করুন, মাঝে মাঝে দরজা খুলে দিন কিংবা সে খোলার ক্ষেত্রে তার হ্যান্ডব্যাগ বা মোবাইলটি নিজের কাছে রাখুন, বিশেষ দিন গুলোতে যেমন – তার জন্মদিন বা আপনাদের বর্ষপূর্তিতে তাকে সারপ্রাইজ দেওয়ার চেষ্টা করুন, সময় পেলে একসাথে লাঞ্চ করতে চলে আসতে পারেন। এগুলোর একটাও খুব বেশি কঠিন কাজ নয়, আর অনেক বেশি ব্যয়বহুল বা সময়সাপেক্ষও নয়, কিন্তু এ কাজ গুলোতে মেয়েরা অনেক বেশি খুশি তথা পরিতৃপ্ত হয়; যাতে প্রেম, ভালোবাসা আর আগামীর পথচলা হয় সুমধুর।\nবধু সঙ্কটে চীন!


প্রকাশিত: ১৮:৩৮ ২৪ জানুয়ারি ২০২১\nরাজধানীর মিরপুর রূপনগর থেকে নিষিদ্ধ ঘোষিত জঙ্গি সংগঠন আনসার আল ইসলামের চারজন তিন দিন করে রিমান্ডের আদেশ দিয়েছেন আদালত।\nরোববার ঢাকা মহানগর হাকিম রাজেশ চৌধুরীর আদালত শুনানি শেষে এ আদেশ দেন।\nরিমান্ডে যাওয়া আসামিরা হলেন মো. হাসিবুর রহমান ওরফে সোহেল, মো. মোশারফ হোসেন ওরফে আতিক, রামিম হোসেন ওরফে ওরফে পনির হোসেন ও মো. সজিব মিয়া ওরফে খিজির।\nএর আগে পাঁচ আসামিকে ঢাকা মহানগর হাকিম আদালতে হাজির করা হয়। মামলার তদন্তকারী কর্মকর্তা প্রত্যেকের পাঁচ দিন করে রিমান্ডে নিয়ে জিজ্ঞাসাবাদের জন্য আবেদন করেন৷ এরপর শুনানি শেষে আদালত চার আসামির তিন দিন করে রিমান্ড মঞ্জুর করেন৷ এছাড়া অন্য আসামি চঞ্চল হোসেন ওরফে আব্দুল্লাহ কিশোর হওয়ায় আদালত তাকে কারাগারে পাঠান। তবে আগামী ২৬ জানুয়ারি তার রিমান্ড শুনানি হবে।\nএদিকে গত শুক্রবার রাত ১১টার দিকে রূপনগর এলাকা থেকে আনসার আল ইসলামের ৫ সক্রিয় সদস্যকে আটক করেন র‌্যাপিড অ‌্যাকশন ব্যাটালিয়ন (র‌্যাব)। এ সময় তাদের কাছ থেকে বিপুল পরিমাণ বই ও লিফলেট জব্দ করা হয়।\nমামলা সূত্রে জানা যায়, আসামি মো. হাসিবুর রহমান একটি বেসরকারি বিশ্ববিদ্যালয়ের ছাত্র। তিনি অনলাইনে উগ্রবাদী মতবাদ প্রচার করে আসছিলেন। রামিম হোসেন কলেজ ছাত্র। তিনি অনলাইনে বিভিন্ন উগ্রবাদী লেখালেখি, ভিডিও এবং লিফলেট প্রচার করতেন। মো. সজিব মিয়াও কলেজের ছাত্র। তিনি গোপন বৈঠকের পাশাপাশি চাঁদা ও নতুন সদস্য সংগ্রহ করতেন। মো. মোশারফ হোসেন ঢাকায় একটি সিকিউরিটি কোম্পানিতে চাকরি করতেন। তিনিও চাঁদা ও নতুন সদস্য সংগ্রহ করতেন। আব্দুল্লাহও কলেজ ছাত্র। তিনি গোপনে অন্যদের উদ্ধুদ্ধকরণের জন্য বিভিন্ন কার্যক্রম পরিচালনা করে আসছিলেন।\nগাড়িচাপায় পর্বতারোহী নিহত: অভিযোগ গঠনের শুনানি ৫ এপ্রিল\nগর্ভবতী নারীসহ চারজন হত্যা: ২ আসামির মৃত্যুদণ্ড কমে যাবজ্জীবন


পদ খোয়ালেন, অভিমানী বুম্বা দা! - Bharat Barta\nHome/বিনোদন/টলিউড/পদ খোয়ালেন, অভিমানী বুম্বা দা!\nপদ খোয়ালেন, অভিমানী বুম্বা দা!\nBharat Barta DeskAugust 10, 2019\nদীর্ঘদিন ধরেই জল্পনা ছিল অবশেষে সেই জল্পনা সত্যি হল। কলকাতা আন্তর্জাতিক চলচ্চিত্র উত্সবে দায়িত্ব হারালেন প্রসেনজিত চট্টোপাধ্যায়। এবার অ্যাডভাইসরি কমিটির চেয়ারম্যান থেকে পদচ্যুত হলেন তিনি। তাঁর বদলে কমিটির চেয়ারম্যান পদে স্থলাভিষিক্ত হলেন পরিচালক রাজ চক্রবর্তী।\n৯ অগাস্ট তারিখে রাজ্যের তথ্য ও সম্প্রচার মন্ত্রকের তরফ থেকে একটি প্রেস বিবৃতি দিয়ে নতুন চেয়ারম্যানের নাম ঘোষনা করা হয়েছে। যদিও চলতি বছরের অ্যাপেক্স অ্যাডভাইসরি কমিটিতে প্রসেনজিৎ ছাড়াও রয়েছেন মাধবী মুখোপাধ্যায়, সাবিত্রী চট্টোপাধ্যায়, গৌতম ঘোষ, সন্দীপ রায়, অপর্ণা সেন, রঞ্জিত মল্লিক, কৌশিক গঙ্গোপাধ্যায়, সৃজিত মুখোপাধ্যায় ও অরিন্দম শীল।\nএবছর আন্তর্জাতিক চলচ্চিত্র উত্সব কিছুটা এগিয়ে নিয়ে আসা হয়েছে। তার ওপরে আবার রজত জয়ন্তী বর্ষ। তাই থাকছে অনেক চমক। এবারের চলচ্চিত্র উত্সব যে অন্যান্য বছরের থেকে কিছু টা আলাদা হবে তা বোঝাই যাচ্ছে। তাইতো আগে থেকেই প্রস্তুতি শুরু করেছে রাজ্য তথ্য ও সম্প্রচার মন্ত্রক।\nচেয়ারম্যান হিসেবে রাজ চক্রবর্তীর নাম ঘোষনা হওয়ার পর পরিচালকের সঙ্গে যোগাযোগ করা হলে তিনি সরকার পক্ষ থেকে এই দায়িত্ব যদি পান তাহলে তা সবরকম ভাবে পালন করার চেষ্টা করবেন বলে জানান। শুধু তাই নয় এবারের চলচ্চিত্র উত্সবকে আরও সমাদৃত করতে চেষ্টা করবেন বলে জানিয়েছেন।


যৌতুক দিতে না পারায় হাত ভেঙে দিয়েছেন স্বামী-শাশুড়ি! -Deshebideshe\nযৌতুক দিতে না পারায় হাত ভেঙে দিয়েছেন স্বামী-শাশুড়ি!\nরংপুরে, ১১ জুলাই- বাবার বাড়ি থেকে যৌতুক এনে দিতে না পারায় স্বামী এবং শাশুড়ির নির্যাতনের শিকার হয়েছেন সুলতানা আক্তার (২১) নামে এক গৃহবধূ। স্বামী ও শ্বশুর বাড়ির লোকেরা নির্মমভাবে নির্যাতন করে তার হাত ভেঙে দিয়েছেন। তিনি জাতীয় অর্থপেডিক হাসপাতাল (পঙ্গু হাসপাতাল) থেকে চিকিৎসা নিয়েছেন।\nসুলতানা গার্মেন্টস কর্মী সাদেকুল ইসলামের (সোহাগ) স্ত্রী। তিনি রংপুরের পীরগঞ্জ থানার শরিফুল ইসলাম মেয়ে।\nসম্প্রতি পঙ্গু হাসপাতালে চিকিৎসাধীন থাকা অবস্থায় কথা হয় গৃহবধূ সুলতানার সঙ্গে। তিনি জানান, গত ২০১৬ সালে সুলতানার সাথে গার্মেন্টস কর্মী সাদেকুল ইসলাম (সোহাগ) পারিবারিকভাবে বিয়ে হয়। এর কয়েক মাসের মধ্যেই সাদেকুল গার্মেন্টসের চাকরি ছেড়ে দিয়ে গ্রামের বাড়ি রংপুরের পীরগঞ্জে চলে যান। বাড়িতে গিয়ে অভাবের সংসারে কোনো কাজ না করে, যে কোনো প্রয়োজনে বিভিন্ন সময়ে সুলতানাকে বাবার বাড়ি থেকে টাকা নিয়ে আসাতে বলেন। সুলতানার গাড়ি চালক দরিদ্র বাবা শরিফুল ইসলাম কয়েক দফায় জামাইকে বেশ কিছু টাকাও দেন। কিন্তু ধীরে ধীরে সাদেকুলের চাহিদা বাড়তে থাকে। সর্বশেষ ৩০ হাজর টাকার দাবি পূরণে অস্বীকৃতি জানালে স্বামী সোহাগ ও শাশুড়ি শেফালী বেগম ঘরের মধ্যে আাটকে মারধর করলে হাত ভেঙে যায় সুলতানার। ওই সময়ে চিকিৎসা না করালেও বেশি অসুস্থ হয়ে পড়ায় পীরগঞ্জের শিশু বিশেষজ্ঞ ডা. মাহাবুবুর রহমানের কাছে চিকিৎসার জন্য নিয়ে যান সুলতানার স্বামী।\nসুলতানা আরো জানান, সে সময় সুলতানার বাবা শরিফুল ইসলাম মেয়ের উন্নত চিকিৎসার উদ্দেশ্যে ঢাকায় নিয়ে আসতে গেলে তারা খারাপ ব্যবহার করে তাকে বাড়ি থেকে বের করে দেন। দীর্ঘ একমাসের চিকিৎসায় কোনো উন্নতি না হলে ডা. মাহবুবুর রহমান অপারগতা প্রকাশ করেন। এ সময় সাদেকুল আর কোনো চিকিৎসা করাতে পারবে জানিয়ে দিলে সুলতানা নিরুপায় হয়ে বাবাকে জানায়। সুলতানার বাবা মেয়েকে উদ্ধারে ব্যর্থ হয়ে পীরগঞ্জ থানায় অভিযোগ দায়ের করেন। এরপর পুলিশ সুলতানাকে উদ্ধার করে এবং সাদেকুলকে আটক করে। পরে পুলিশ সুলতানার চিকিৎসার জন্য তার বাবার কাছে হস্তান্তর করে এবং মুচলেকা নিয়ে সোহাগকে ছেড়ে দেয়।\nএ বিষয়ে সুলতানার বাবা শরিফুল জানান, এ সময় সুলতানাকে নিয়ে প্রথমে রংপুরের একটি বেসরকারি হাসাপাতালে চিকিৎসা নিতে গেলে সেখানকার কর্তব্যরত চিকিৎসক ঢাকায় নিয়ে যাওয়ার পরামর্শ প্রদান করেন। সেই অনুযায়ী গত ১৯ মে ঢাকার পঙ্গু হাসপাতালে ভর্তি করা হয় সুলতানাকে। সেখানে তার ডান হাতে একটি অপারেশনের মাধ্যমে চিকিৎসা দেওয়া হয়। তিনি বলেন, সুলতানার স্বামী সাদেকুল কিংবা তার পরিবারের পক্ষ থেকে কেউ এখনো সুলতানার কোনো খোঁজ খবর নেয়নি। এমনকি সুলতানার দুই বছরের শিশু সন্তানেরও খোঁজ নেয়নি সাদেকুল।\nশরিফুল আরো জানান, অসুস্থ মেয়ের চিকিৎসার জন্য দ্রুত ঢাকা চলে আসায় সেই মুহূর্তে মামলা করতে পারেননি। পরবর্তীতে মেয়ের চিকিৎসা শেষে হাসাপাতাল থেকে ছাড়া পেয়ে বাসায় রেখে পীরগঞ্জ থানায় জামাই সাদেকুলের বিরুদ্ধে মামলা করতে গেলে পুলিশ মামলা নেয়নি।\nতবে সব অভিযোগ অস্বীকার করেছেন সাদেকুল ইসলাম (সোহাগ)। তিনি বলেন, সুলতানার উপর কোনো ধরনের নির্যাতন করা হয়নি। বরং সুলতানার বাবা আমাকে ঢাকায় নিয়ে অপমান করেছেন।\nএদিকে গৃহবধূ সুলতানা আক্তারের ওপর নির্যাতনের কথা জানিয়ে পীরগঞ্জ থানা পুলিশের এসআই আকবর হোসেন জানান, তাদের পারিবারিক সমস্যার কারণে এই ঘটনা ঘটেছে। পুলিশ গিয়ে ওই তরুণীকে উদ্ধার করে চিকিৎসার ব্যবস্থা করেছে।


বিশ্বকাপ তারকাদের মোহনীয় সঙ্গিনীরা বিশ্বকাপ তারকাদের মোহনীয় সঙ্গিনীরা\nপ্রকাশ : ২৬ মে ২০১৮, ১৫:১৮\nআগামী মাসেই মাঠে গড়াচ্ছে রাশিয়া বিশ্বকাপ। যথারীতি শুরু হয়ে গেছে জোর প্রস্তুতি। সাজছে স্টেডিয়ামগুলো, দলগুলো ঝালিয়ে নিচ্ছে নিজেদের। অনুশীলন চলছে পুরোদমে। পুরো বিশ্ব এখন অপেক্ষায় 'দ্য গ্রেটেস্ট শো অন আর্থ'-এর। প্রিয় দলের তারকারা খেলবেন, কাঙ্খিত সাফল্য আসবে এমনটাই প্রত্যাশা সবার। বিশ্বকাপ শুধু মাঠের খেলা নয়। মাঠের বাইরে এর উত্তাপ অনেক বেশি। ভক্ত-সমর্থক আর ফুটবলবোদ্ধারা এখন ব্যস্ত চুলচেরা বিশ্লেষণে। কোন দলের সামর্থ্য কেমন, কোন খেলোয়াড়ের জ্বলে ওঠার সম্ভাবনা কতটুকু ইত্যাদি। এসব আলোচনার ভীড়ে আরেকটি বিষয় নিয়েও কৌতুহলের শেষ নেই ফুটবলপ্রেমীদের মনে। আর তা হলো- প্রিয় তারকার জীবনসঙ্গিনী কে? তিনি কী করেন? কবে থেকে তাদের সম্পর্ক ইত্যাদি।\nকুষ্টিয়ায় নারী ফুটবলার ধর্ষণের ঘটনায় ধর্ষক গ্রেপ্তার\nবড়দিনের উৎসবে মেতেছে তারকা ফুটবলাররা\nবিশ্বসেরা কয়েকজন ফুটবলারের সঙ্গিনীদের নিয়েই বাংলাদেশ জার্নালের এই আয়োজন-\nজর্জিনা রদ্রিগেজ: দীর্ঘ ক্যারিয়ারে রিয়াল মাদ্রিদের পর্তুগীজ তারকা ক্রিস্টিয়ানো রোনালদোর সাফল্যে ঘাটতি নেই। ক্লাব ক্যারিয়ারে উজ্জ্বল পারফরম্যান্স আর শিরোপার পাশাপাশি। গত ইউরোতে পর্তুগাল জিতেছে ইউরোপ সেরার তকমাটাও। আর পর্তুগালের মহাতারকা রোনালদো ম্যানচেস্টার ইউনাইটেড থেকে রিয়াল মাদ্রিদে আসার পর এখনও ক্লাব পরিবর্তন না করলেও সঙ্গিনী বদলেছেন বেশ কয়েকবার। বর্তমানে তার বান্ধবী ২২ বছর বয়সী স্প্যানিশ মডেল জর্জিনা রদ্রিগ্রেজ। রুশ মডেল ইরিনা শায়েকের সঙ্গে দীর্ঘ পাঁচ বছরের ইতি টেনে আপাতত জর্জিনার প্রেমেই মজে আছেন রন।\nআন্তোনেলা রোকুজ্জো: ফুটবল বিশ্বের এক অনন্য বিস্ময় বার্সেলোনার আর্জেন্টাইন ফরোয়ার্ড লিওনেল মেসি। ক্লাব কিংবা জাতীয় দল সবখানেই মেসি রেখেছেন সাফল্যের ছাপ। আর গত বছর জুলাইয়ে তিনি গাঁটছড়া বেঁধেছেন ছোটবেলার বান্ধবী আন্তোনেলা রোকুজ্জোর সঙ্গে। একটু লাজুক স্বভাব হওয়া স্বত্ত্বেও ছোটবেলা থেকে শুধুমাত্র প্রিয় বান্ধবীকে একনজর দেখার জন্য রোকুজ্জোর বাড়িতে প্রতিদিনই যেতেন মেসি।\nব্রুনা মার্কুয়েজিন: মেসি-রোনালদোর চেয়ে বয়স আর সাফল্যে কিছুটা পিছিয়ে থাকলেও বর্তমানে ফুটবল বিশ্বের সবচেয়ে দামী খেলোয়াড় নেইমার। ব্রাজিলিয়ান ক্লাব সান্তোস থেকে স্পেনের বার্সেলোনা আর সেখান থেকে ফ্রান্সের প্যারিস সেন্ট জার্মেইতে পাড়ি জমানো নেইমারের সঙ্গিনী বদলের ইতিহাস আরও চমকপ্রদ। কথিত আছে, এখন পর্যন্ত কমবেশি ১৮ নারীর সঙ্গে প্রেমের সম্পর্কে জড়িয়েছেন তিনি। আজকাল নেইমার প্রেম করছেন ব্রাজিলীয় মডেল অভিনেত্রী ব্রুনা মার্কুয়েজিনের সঙ্গে।\nম্যাগি সালাহ: বর্তমান ফুটবল বিশ্বে আরেক বিস্ময়ের নাম লিভারপুলের মিশরীয় ফরোয়ার্ড মোহাম্মদ সালাহ। ২০১৩ সালে তিনি বিয়ে করেন স্বদেশী ম্যাগি সালাহকে। এই দম্পতির রয়েছে মক্কা নামে এক কন্যাসন্তান।\nক্যাটেরিনা আকিনফেভ: রুশ সুন্দরীদের রূপের সুখ্যাতি ভুবনজোড়া। আর এবার বিশ্বকাপের আয়োজক দেশ রাশিয়ার খেলোয়াড়দের সুন্দরী সঙ্গি থাকবেন না, বিষয়টা যেন বেমানান। রুশ গোলকিপার ইগোর আকিনফেভের স্ত্রী ক্যাটেরিনা আকিনফেভ তেমনই একজন। এছাড়া মিশ রাশিয়া বিউটি কনটেস্টের রানার আপ আনাস্তাশিয়া কোস্তেনকোর সঙ্গে চলতি বছরেরই জানুয়ারিতে গাঁটছড়া বেঁধেছেন রুশ মিডফিল্ডার দিমিত্রি।\nইগোর ও ক্যাটেরিনা আকিনফেভ\nআনাস্তাশিয়া কোস্তেনকোর সঙ্গে রুশ মিডফিল্ডার দিমিত্রি


প্রকাশ: বুধবার, ১৭ ফেব্রুয়ারি, ২০২১, ১০:০৮ পিএম | অনলাইন সংস্করণ Count : 300\nকরোনা মোকাবিলার সম্মুখযোদ্ধা ঢাকা মেট্রোপলিটন পুলিশের গুলশান বিভাগকে ১ লাখ মাস্ক হস্তান্তর করেছে দেশের স্বনামধন্য শিল্প প্রতিষ্ঠান আমিন মোহাম্মদ গ্রুপ। গুলশান বিভাগের উপ-পুলিশ কমিশনার সুদীপ কুমার চক্রবর্ত্তীর হাতে এই মাস্ক তুলে দেন আমিন মোহাম্মদ গ্রুপের ব্যবস্থাপনা পরিচালক মো. রমজানুল হক নিহাদ। বুধবার বিকালে পুলিশের গুলশান বিভাগ কার্যালয়ে এক অনাড়ম্বর অনুষ্ঠানে এসব মাস্ক হস্তান্তর করা হয়।\nঅনুষ্ঠানের প্রধান অতিথি গুলশান বিভাগের উপ-পুলিশ কমিশনার সুদীপ কুমার চক্রবর্ত্তী বলেন, ‘পুলিশের দায়িত্ব নাগরিকদের নিরাপত্তা নিশ্চিত করা। কিন্তু আইন-শৃঙ্খলা রক্ষার দায়িত্বে নিয়োজিত এ বাহিনী করোনাকালে দেখিয়ে দিয়েছে, কীভাবে মানুষের পাশে সহযোগিতার হাত বাড়িয়ে দাঁড়াতে হয়। গুলশান বিভাগ পুলিশের প্রত্যেক সদস্য জীবনের ঝুঁকি নিয়ে করোনা মোকাবিলায় সম্মুখভাগে থেকে কাজ করেছে। আমরা পুলিশকে মানবিক ও জনবান্ধব পুলিশ হিসেবে গড়ে তুলতে বদ্ধপরিকর।’\nআমিন মোহাম্মদ গ্রুপকে ধন্যবাদ জানিয়ে তিনি বলেন, ‘১ লাখ মাস্ক দেওয়ার মাধ্যমে আমিন মোহাম্মদ গ্রুপ প্রমাণ করেছে, পুলিশের যাবতীয় ভালো কাজের সঙ্গে তারা আছে। আমিন মোহাম্মদ গ্রুপের মতো অন্যান্য প্রতিষ্ঠানেরও এভাবে এগিয়ে আসা উচিত। তাহলে ভালো কাজে পুলিশ আরও বেশি উৎসাহ পাবে।’\nআমিন মোহাম্মদ গ্রুপের ব্যবস্থাপনা পরিচালক মো. রমজানুল হক নিহাদ বলেন, ‘করোনাযুদ্ধে পুলিশের ভূমিকা অসামান্য। এ ভূমিকার কারণে সাধারণ মানুষের কাছে পুলিশ অনন্য উচ্চতায় পৌঁছে গেছে। কেবল আইন-শৃঙ্খলা রক্ষাই নয়, মানবিক কাজেও পুলিশ সমানভাবে কাজ করে যাচ্ছে। বিশেষ করে গুলশান বিভাগ পুলিশ নিরলসভাবে এ দায়িত্ব পালন করেছে।’ তিনি গুলশান বিভাগ পুলিশের প্রতি কৃতজ্ঞতা জানিয়ে বলেন, ‘আমরা পুলিশের পাশে থাকতে পেরে অত্যন্ত আনন্দিত। ভবিষ্যতেও গুলশান বিভাগসহ সারা দেশের পুলিশের সঙ্গে থেকে যাবতীয় ভালো কাজে সহযোগিতা করতে চাই।’\nমাস্ক হস্তান্তর অনুষ্ঠানে গুলশান বিভাগ পুলিশের পক্ষে আরও উপস্থিত ছিলেন- এডিসি (প্রশাসন) কামরুজ্জামান, এডিসি (গুলশান) নাজমুল হাসান, এডিসি (বাড্ডা) সৈয়দ মামুন মোস্তফা, সিনিয়র এসি (ক্যান্টনমেন্ট) জাকিয়া নুসরাত, সিনিয়র এসি (গুলশান) রফিকুল ইসলাম, গুলশান থানার ওসি আবুল হাসান, বনানী থানার ওসি নুরে আজম মিয়া, বাড্ডা থানার ওসি পারভেজ আলম, ভাটারা থানার ওসি মোক্তারুজ্জামান, খিলক্ষেত থানার পরিদর্শক (তদন্ত) মো. আমিনুল ইসলাম, ক্যান্টনমেন্ট থানার পরিদর্শক (তদন্ত) মো. মনিরুজ্জামান প্রমুখ।\nআমিন মোহাম্মদ গ্রুপের পক্ষে আরও উপস্থিত ছিলেন কোম্পানি সেক্রেটারি মো. পারভেজ আলম, হেড অব অ্যাডমিন অ্যান্ড সিকিউরিটি মো. নূর-ই সাইফুল্লাহ (ফয়সাল) এবং চিফ প্রটোকল অফিসার মুনিফ আম্মার।


দেখে নিন ক্রিকেট বিশ্বকাপের সেমিতে কে কার মুখোমুখি! - ঢাকা বুলেটিন\nপয়েন্ট টেবিলের শীর্ষ দলের সঙ্গে চার নম্বর দল খেলবে প্রথম সেমিফাইনাল এবং দ্বিতীয় সেমিফাইনালে খেলবে পয়েন্ট টেবিলের দ্বিতীয় ও তৃতীয় দল। আগামী ৯ জুলাই ম্যানচেস্টারের ওল্ড ট্র্যাফোর্ডে প্রথম সেমিফাইনালে মুখোমুখি হবে ভারত ও নিউজিল্যান্ড। দ্বিতীয় সেমিফাইনালে আগামী ১১ জুলাই বার্মিংহামের এজবাস্টনে খেলবে দুই চিরপ্রতিদ্বন্দ্বী ইংল্যান্ড ও অস্ট্রেলিয়া। এ দুই ম্যাচের জয়ী দলকে নিয়ে আগামী ১৪ জুলাই ঐতিহাসিক লর্ডসে হবে মেগা ফাইনাল। তবে থাকছে না কোনো তৃতীয় স্থান নির্ধারণী ম্যাচ।\nঅক্টোপাস পলের পর জিমি! এখন পর্যন্ত বিশ্বকাপের আটটি ম্যাচের…\nSee also সাকিবের হাত ধরে কাটল আফগান জুজু, ৫ বছর পর টি-টোয়েন্টিতে আফগানিস্তানকে হারাল বাংলাদেশ\n← কোপার শিরোপার লড়াইয়ে মাঠে নামবে ব্রাজিল। দেখে নিন কোন চ্যানেলে খেলা দেখাবে\nব্রাজিল কি কোপার নবম শিরোপা জিততে যাচ্ছে? নাকি পেরুর তৃতীয়? →


লোকালয় ২৪ । সত্য ও ন্যায়ের পক্ষে আমরা কাশ্মীরে ১৫ দিন ডিউটি করবেন ‘ধোনি’ - লোকালয় ২৪\nআন্তর্জাতিক ডেস্কঃ ভারতীয় সেনাবাহিনীর অনারারি লেফটেন্যান্ট কর্নেল মহেন্দ্র সিং ধোনি ১৫ দিনের জন্য কাশ্মীরে মোতায়েন হচ্ছেন। বিশ্বকাপের পর ভারতের জাতীয় ক্রিকেট দল ওয়েস্ট ইন্ডিজ সিরিজে ব্যস্ত হয়ে গেলেও ৩৮ বছর বয়সী সাবেক এ অধিনায়ক সেনাবাহিনীতে তার রেজিমেন্টে দায়িত্ব পালনকেই বেছে নিয়েছেন।\nবৃহস্পতিবার (২৫ জুলাই) ভারতের সেনাসদরের এক প্রেস বিজ্ঞপ্তিতে ধোনিকে কাশ্মীরে পাঠানোর এ সিদ্ধান্ত জানানো হয়। এতে বলা হয়, ‘আগামী ৩১ জুলাই থেকে ১৫ আগস্ট পর্যন্ত লে. কর্নেল ধোনিকে কাশ্মীরে নিযুক্ত ১০৬ টেরিটরিয়াল আর্মি ব্যাটালিয়নে (প্যারা) সংযুক্ত করে সেখানে পাঠানো হচ্ছে।’\nপ্রেস বিজ্ঞপ্তিতে বলা হয়, লে. কর্নেল ধোনি কাশ্মীর উপত্যকায় নিয়োজিত ভিক্টর ফোর্সে যোগ দিয়ে দায়িত্ব পালন করবেন। সেখানে তিনি টহল, প্রহরা এবং অন্যান্য দায়িত্ব পালনের পাশাপাশি সৈন্যদের সঙ্গেই থাকবেন।\nউল্লেখ্য ২০১১ বিশ্বকাপজয়ী ধোনি ওই বছরই সেনাবাহিনীতে সম্মানজনক লে. কর্নেল পদবিতে ভূষিত হন। তাকে পদায়ন করা হয় প্যারাসুট রেজিমেন্টের ১০৬ প্যারা টেরিটরিয়াল ব্যাটালিয়নে। ২০১৫ সালে ধোনি আগ্রা সেনা ক্যাম্পে বাহিনীর যুদ্ধবিমানে পাঁচ রকমের প্যারাসুট প্রশিক্ষণ ঝাঁপ সম্পন্ন করে প্রশিক্ষিত প্যারাট্রুপারের স্বীকৃতি অর্জন করেন।


কাউকে ছাড় দেওয়া হবে না – Dainik Amader Shomoy\n২৩ জানুয়ারি ২০২০ ০০:০০ | আপডেট: ২৩ জানুয়ারি ২০২০ ০০:৪৭\nভোটকেন্দ্রে প্রার্থীর পোলিং এজেন্টদের সব ধরনের নিরাপত্তা দেওয়ার জন্য আইনশৃঙ্খলা বাহিনীকে নির্দেশ দিয়েছে নির্বাচন কমিশন (ইসি)। গতকাল বুধবার বিকালে নির্বাচন ভবনে ঢাকা উত্তর ও দক্ষিণ সিটি নির্বাচন নিয়ে আইনশৃঙ্খলা রক্ষাকারী বাহিনীর সঙ্গে বৈঠকে এ নির্দেশ দেন প্রধান নির্বাচন কমিশনার (সিইসি) কেএম নূরুল হুদা। তিনি বলেন, নির্বাচনে কোনো অনিয়ম, অভিযোগ, বিচ্যুতির খবর নির্বাচন কমিশন পর্যন্ত যেন না আসে। সেটি যেন মাঠেই সমাধান করা হয়। কোনো ধরনের অনিয়ম ও ত্রুটি বিচ্যুতি দেখতে চাই না। আমরা প্রথম থেকে শেষ পর্যন্ত দেখব। বিচ্যুতি দেখলে কাউকে ছাড় দেওয়া হবে না।\nবৈঠকে অংশ নেওয়া কয়েক কর্মকর্তার সঙ্গে আলাপ করে জানা গেছে, নির্বাচনের সামগ্রিক পরিবেশ-পরিস্থিতি নিয়ে সন্তোষ প্রকাশ করেছেন নির্বাচন কমিশন ও আইনশৃঙ্খলা বাহিনীর ঊর্ধ্বতন কর্মকর্তারা। তবে ভোটের দিন ও আগে বেশ কিছু ওয়ার্ডে বিদ্রোহী প্রার্থীদের কারণে সহিংসতা হতে পারে এমন আশঙ্কা প্রকাশ করেন আইনশৃঙ্খলা বাহিনী ও গোয়েন্দা সংস্থার ঊর্ধ্বতন কয়েকজন কর্মকর্তা। এ ছাড়া ফেসবুকে গুজব রটিয়ে পরিস্থিতি অস্থিতিশীল করা হতে পারে বলেও জানান তারা।\nসভায় একটি সংস্থার মহাপরিচালক বলেন, দুই সিটিতে ৫৩ কাউন্সিলরের বিরুদ্ধে ১৫-২০টি পর্যন্ত মামলা রয়েছে। তারাও সুষ্ঠু নির্বাচনের জন্য হুমকিস্বরূপ। জবাবে একজন নির্বাচন কমিশনার বলেন, আইন অনুযায়ী ওয়ারেন্ট একটি নির্দিষ্ট প্রক্রিয়া। এটি অনুসরণ করতে হবে। অপর এক নির্বাচন কমিশনার বলেন, আইনের বাইরে বলার কিছু নেই। তবে প্রার্থীদের গ্রেপ্তার করা হলে ইসির ওপর কালিমা আসে। আপনারা ভোটের আগে ওয়ারেন্ট থাকলেও গ্রেপ্তার না করার চেষ্টা করবেন। অনেক কিছুই অ্যাডজাস্ট করেন, এ বিষয়টিও অ্যাডজাস্ট করার চেষ্টা করবেন। নির্বাচনের পর গ্রেপ্তার করুন।\nবৈঠকে প্রধান নির্বাচন কমিশনার কেএম নূরুল হুদা বলেন, আমরা চাইÑ প্রত্যেক ভোটার যেন নির্বিঘ্নে ভোটকেন্দ্রে যেতে পারেন, ভোট দিয়ে নির্বিঘ্নে বাড়ি যেতে পারেন। নির্বাচনে প্রার্থী এবং তার এজেন্ট যাতে সঠিকভাবে দায়িত্ব পালন করতে পারেন।\nসিইসি বলেন, আমাদের কাছে বারবার অভিযোগ আসে এজেন্টদের ভোটকেন্দ্রে যেতে দেওয়া হয় না বা বের করে দেওয়া হয়। এসব ব্যাপারে আমাদের সতর্ক থাকতে হবে। এজেন্টকে বাড়ি থেকে এনে প্রবেশ করানোর দায়িত্ব আমরা নিতে পারি না। এজেন্ট যখনই ভোটকেন্দ্রে প্রবেশ করবেন, তখন দায়িত্ব আমাদের ওপর।\nইভিএম নিয়ে বিরোধিতার প্রেক্ষাপটে সিইসি বলেন, ইভিএমে ভুয়া ভোটার ভোট দিতে পারবে না। অভ্যাসগতভাবে বিরোধিতা করা হয়, সমালোচনা হয়। আমি নিশ্চয়তা দিতে পারি, ইভিএমের পরিচিতি আরও বাড়িয়ে দিলে একদিন এটি দিয়ে নির্বাচন হবে সবখানে।\nসভায় নির্বাচন কমিশনার মাহবুব তালুকদার বলেন, ইভিএমে ৫০ শতাংশ ভোট না পড়লে ব্যালট পেপারে পুনরায় ভোটগ্রহণ করা উচিত। তিনি বলেন, ঢাকার সিটি নির্বাচনে ইভিএম ব্যবহারের সাফল্যের ওপর নির্ভর করছে এ যন্ত্রটির ভবিষ্যৎ।\nবৈঠকে এনআইডির ডিজি ব্রিগেডিয়ার জেনারেল সাইদুল ইসলাম ইভিএমের ওপর নিবন্ধ উপস্থাপন করে বলেন, ইভিএম ছিনতাই করে কোনো লাভ নেই।\nবৈঠক শেষে ইসি সচিব মো. আলমগীর জানান, গোয়েন্দা রিপোর্টে বলা হয়েছে ১৮টি কেন্দ্র ঝুঁঁকিপূর্ণ। আইনশৃঙ্খলা রক্ষাকারী বাহিনীর ৪০ হাজার সদস্য ভোটের দিন মাঠে থাকবেন। সাধারণ কেন্দ্রে বাহিনীর ১৬ ও গুরুত্বপূর্ণ (ঝুঁকিপূর্ণ) কেন্দ্রে ১৮ জন সদস্য থাকবেন। এ ছাড়া স্ট্রাইকিং ফোর্স হিসেবে র‌্যাব, বিজিবি থাকবে। ভোটারদের ব্যক্তিগত গাড়ি নিয়ে চলাচলের প্রস্তাবে পুলিশ বাহিনী সম্মত হয়নি বলে জানান তিনি। ঢাকা উত্তরে বিএনপির প্রার্থী তাবিথ আউয়ালের ওপর হামলা প্রসঙ্গে সচিব বলেন, অভিযোগটি পাওয়ার সঙ্গে সঙ্গে নির্বাচন কমিশন রিটার্নিং কর্মকর্তাকে নির্দেশ দিয়েছে। তিনি সঙ্গে সঙ্গে নির্বাহী ম্যাজিস্ট্রেট ও ওসিকে তদন্ত করে ব্যবস্থা নিতে বলেছেন। ভবিষ্যতে যেন এ ধরনের ঘটনা আর একটিও না ঘটে।\nসভাশেষে পুলিশের মহাপরিদর্শক ড. জাবেদ পাটোয়ারী বলেন, ঢাকার দুই সিটি করপোরেশন নির্বাচনে এখন পর্যন্ত উৎসবমুখর ও সুন্দর পরিবেশ বজায় রয়েছে। আশা করছি আর যে কদিন আছে, উৎসবমুখর পরিবেশ বজায় থাকবে। ঢাকা মেট্রোপলিটন পুলিশসহ গোয়েন্দা সংস্থা কাজ করছে সুন্দর একটি পরিবেশ বজায় রাখার জন্য।\nসভায় ছিলেন নির্বাচন কমিশনার মাহবুব তালুকদার, কবিতা খানম, ইসি সচিব মো. আলমগীর এবং মহাপুলিশ পরিদর্শক, অতিরিক্ত মহাপুলিশ পরিদর্শক, বর্ডার গার্ড বাংলাদেশ, র‌্যাব, আনসার ও ভিডিপি, ডিজিএফআই, এনএসআইয়ের মহাপরিচালক, ঢাকার বিভাগীয় কমিশনার, ঢাকা মেট্রোপলিটন পুলিশ কমিশনার, ঢাকা রেঞ্জের উপমহাপুলিশ পরিদর্শক, ঢাকা জেলা প্রশাসক ও ঢাকার পুলিশ সুপার।


করোনার ‘সময়ে’ যৌন সম্পর্ক কতটা ঝুঁকির?\nপ্রকাশিত: ১৯:২০, ১৬ মার্চ ২০২০\nকরোনাভাইরাসের প্রভাবে বিশ্বব্যাপী স্কুল, কলেজ, বিশ্ববিদ্যালয় এমনকি বিভিন্ন প্রতিষ্ঠানও বন্ধের ঘোষণা দেয়া হয়েছে। এ ভাইরাস মোকাবেলায় গণজমায়েতকে নিরুৎসাহিত করা হচ্ছে। তবে ঝুঁকি থাকা সত্ত্বেও লস অ্যাঞ্জেলেসে ‘সেক্স পার্টি’ বন্ধ হচ্ছে না। এ প্রসঙ্গে বলতে গিয়ে গবেষকরা জানিয়েছেন, এ সময়ে যৌনতা কতটা ঝুঁকির।\nকরোনা আতঙ্কে শুধু খেলা কিংবা কনসার্টই যে বন্ধ হয়েছে তা নয়, বিশ্বের বহু জায়গাতেই বন্ধ হয়েছে সেক্স পার্টি। যেমন ইংল্যান্ডের বাকিংহামশায়ারে ‘চেমসাম ডগিং’ সংস্থা কোভিড-১৯ প্রাদুর্ভাবে অগ্রিম নেয়া সব টাকা ফিরিয়ে দিয়েছে। আবার হংকং- এর একটি ক্লাবে পানাহারের সঙ্গে সঙ্গে চলে যৌনজীবন নিয়ে আলোচনা। একশ’ জনেরও বেশি সদস্য এ ক্লাবের। গত মাসে তা নেমে এসেছিল ৪০ জনে। এখন জনশূণ্য বললেই চলে!\nযুক্তরাষ্ট্রের লস অ্যাঞ্জেলেস সেদিক থেকে ব্যতিক্রম। সেখানকার সেক্স পার্টির আয়োজকরা নতুন নতুন অফারের মাধ্যমে তাদের অনুষ্ঠানগুলো সচল রাখছেন। নাম প্রকাশে অনিচ্ছুক দ্য গার্ডিয়ান’কে এক কর্মকর্তা বলেন, ‘পরিকল্পনা অনুযায়ী ইভেন্টগুলো চলছে। অনুষ্ঠানের প্রতিটি স্থানে অতিরিক্ত সাবান ও স্যানিটাইজারের ব্যবস্থা করা হচ্ছে। আমরা চুম্বনে অনুৎসাহিত করছি, যে কারণে করোনা ভর করা প্রায় অসম্ভব।’\nল্যানকাস্টার বিশ্ববিদ্যালয়ের গবেষক মু. মুনির বলেন, করোনাভাইরাস কোনো যৌনরোগ নয়। তবে যৌন মিলনের সময় যেমন দু’জনের মধ্যে খুব ঘনিষ্ঠ যোগাযোগ হয়, করোনাসহ অন্য যেকোনো সংক্রামিত ব্যক্তির ভাইরাস সংক্রমণ হওয়ার সম্ভাবনা প্রায় শতভাগ। বিশেষভাবে চুম্বনই ভাইরাসের যাতায়াত বৃদ্ধি করে।’\n‘আপনি যে ব্যক্তির সঙ্গে যৌনমিলন করছেন তাকে যদি চুম্বন না করেন, তাহলেও করোনভাইরাসকে সংকুচিত করা সম্ভব। দূষিত হাত সংক্রমণের একটি প্রধান উত্স। শুধু মাত্র যৌনতা নয়, যেখানেই হাতের ব্যবহার, সেখানেই এ ভাইরাস ছড়াতে পারে।’, এমনটাই বললেন মুনির।\nগবেষক মুনির আরো বলেন, ‘ডেটিংয়ের গেলেও সংক্রমণে উচ্চ ঝুঁকি থাকে, কারণ আপনি অন্য ব্যক্তির সঙ্গে পাশাপাশি দীর্ঘসময় পার করছেন। চুম্বন করতে পারেন, তাদেরকে আলিঙ্গন করতে পারেন বা কয়েক ঘণ্টা ধরে তাদের হাত ধরে রাখতে পারেন। কারো সঙ্গে যোগাযোগের সময়কাল যত বেশি হবে, সংক্রমণ হওয়ার ঝুঁকি তত বেশি।’\nকরোনভাইরাসের কারণে বিভিন্ন দেশের সরকার স্কুল-কলেজ বন্ধ করে দিচ্ছে। অথচ সেক্স পার্টি চলাটা অদ্ভুত কাণ্ড! গবেষকরা বলছেন, ‘এ সময়ে এ ধরণের কাজ খুবই ঝুঁকিপূর্ণ।’


গণিতজ্ঞ মায়ের মেয়ের দশা কী হয়? ফাঁস করলেন বিদ্যা বালনের মেয়ে সান্যা\nগণিতজ্ঞ মায়ের মে'য়ের দশা কী' হয়? ফাঁ'স করলেন বিদ্যা বালনের মে'য়ে সান্যা\nমা আঠাশ সেকেন্ডে ১৩ অঙ্কের সংখ্যা গুণ করেন। মে'য়ের কাছেও কি অঙ্ক এ রকমই জলভাত?\nওটিটি প্ল্যাটফর্মে ‘শকুন্তলা দেবী’ আসার আগে মোটেই সেই র'হস্য ভাঙলেন না অনুপমা বন্দ্যোপাধ্যায় ওরফে সান্যা মলহোত্র। তবে মেনে নিলেন, অ'ভিনয় করতে গিয়ে বিদ্যা ম্যাম আর যিশু সেনগুপ্তের সঙ্গে তাঁর কেমিস্ট্রি পুরো জমে ক্ষীর।\nসান্যা প্রথম দিন থেকেই দর্শক মনে আশা জাগিয়েছেন। প্রত্যেক বার নিত্যনতুন চরিত্রে নিজেকে উপস্থাপিত করছেন। দর্শকেরা হাসিমুখে গ্রহণও করেছেন প্রতি বার। কিন্তু বিদ্যা বালনের মে'য়ে সান্যা! কেমন হবে ব্যাপারটা? এই প্রশ্ন ভাবাচ্ছে সান্যা এবং বিদ্যার অনুরাগীদেরও।\nসান্যা কিন্তু একশো শতাংশ আত্মবিশ্বা'সী, বিদ্যা ম্যাম আর তিনি পর্দায় মা-মে'য়ের ভূমিকায় হিট করে যাবেন। ঠিক যে ভাবে যিশু তাঁর রিল বাবা হিসেবে দুর্দান্ত!সান্যা তাই অকপটে স্বীকার করেছেন, এঁদের মতো অ'ভিনেতাদের সঙ্গে পর্দা শেয়ার করা মানে নিজেকে আরও সমৃদ্ধ করা। খুব ভাল অ'ভিজ্ঞতার মধ্যে দিয়ে গিয়েছেন তিনি। প্রতি দৃশ্যে এঁরা সান্যাকে সাহায্য করেছেন, আরও ভাল অ'ভিনয় করতে। কখনও সান্যাকে চেপে দেওয়ার চেষ্টা করেননি।\nসম্প্রতি, মুক্তি পেয়েছে ছবির ‘রানি হিন্দুস্তানি’ গান। আগের একটি গানের মতোই এটিও দর্শকদের মনে ধরেছে।সঙ্গে আরও সুখবর, আগামী দিনে সান্যাকে দেখা যাবে অনুরাগ বসুর ‘লুডো’ আর গুণিত মোঙ্গার ‘পাগলেট’ছবিতে।\nএখন শুধুই ক্যালকুলেশন, ৩১ জুলাই আমাজন প্রাইম কতটা তোলপাড় হবে শকুন্তলা দেবীর দাপটে?


তাশাহুদে শাহাদত আঙ্গুল দ্বারা ইশারা ও দৃষ্টিঃ | আল-হেরার আলো\nPosted on March 7, 2015 by alheraralo\nমত আছে>>>>, বসা অবস্থায় দৃষ্টি আপন কোলের দিকে থাকবে।\n(ফৎওয়ায়ে আলমগীরি ১/৭৩ পৃষ্ঠা)।\nসহীহ দলীল হচ্ছেঃ রাসূল(ছাঃ) যখন তাশাহুদের জন্য বসতেন শাহাদত আঙ্গুলের মাধ্যমে কিবলার দিকে ইশারা করতেন এবং সেদিকে দৃষ্টি নিবদ্ধ রাখতেন।\n(ইবনে হিব্বান হা/-১৯৪৭; ইবনে খুযায়ামা হা/-৭১৯, সনদ সহীহ)।\nতাশাহুদ পড়া থেকে শুরু করে শেষ পর্যন্ত কিংবা শেষ বৈঠকে ছালাম ফিরানো পর্যন্ত ডান হাতের শাহদত আঙ্গুল দ্বারা সর্বদা ইশারা করবে। এ সময় দৃষ্টি থাকবে আঙ্গুলের মাথায়।\nদোয়া পড়ার সময় আঙ্গুলের দৃষ্টি যেন ইশারার বাইরে না যায়।\n(আহমাদ, আবু দাউদ, মিশকাত হা/৯১১, ৯১৭; নাসাঈ হা/১২৭৫)।\nইশারার সময় আঙ্গুল দ্রুত নড়ানো ঠিক নয়, যা পাশের মুছল্লীর দৃষ্টি কেড়ে নিতে পারে।\n(মুত্তাফাক আলাইহ, মিশকাত হা/৭৫৭)।\nবৈঠকে দো’আ পড়ার সময় ডান হাতের আঙ্গুল গুলিকে বন্ধ (৫৩ এর ন্যায় মুষ্টি বদ্ধ) রেখে কেবল তর্জনী (শাহাদৎ) আঙ্গুল তুলে রাখতে হবে। ও আঙ্গুল দিয়ে (তাওহীদ বা) ক্বিবলার দিকে ইশারা করতে হবে এবং দৃষ্টিটা আঙ্গুলের উপর রাখতে হবে।\n(মুসলিম, মিশকাত হা/৯০৬,৯০৭, আহমাদ, মিশকাত হা/৯১৭)।\nকখনো বা ডান হাতের কনিষ্ঠা ও অনামিকা আঙ্গুল দু’টি বন্ধ রেখে মধ্যমা ও বৃদ্ধাঙ্গুলিকে মিলিয়ে গোলকার বালার মত বানিয়ে তর্জনী হেলিয়ে (তাওহীদের প্রতি) ইশারা করতে হবে।\n(মুসলিম, মিশকাত হা/৯০৮, আবু দাউদ, দারেমী, মিশকাত হা/৯১১)।\nহযরত ইবনে ওমর (রাঃ) বলেন, এই আঙ্গুল অর্থাৎ তর্জনী শয়তানের জন্য লোহার চেয়েও কঠিন। (আহমাদ, বায়হাক্বী, বাযযার)।\n৫৩ এর ন্যায় মুষ্টি বদ্ধ, তিনি উহা নাড়াতেন এবং দোয়া করতেন হাদীসের এই দু’টি বাক্যই প্রমাণ করে দেয় উপরোক্ত নিয়মটি ভিত্তিহীন। হাদীসে এসেছে রাসূল(ছাঃ) দুই সিজদাহর মাঝেও আঙ্গুল নাড়তেন বা ইশারা করতেন। যেমন ইবনু উমর (রাঃ) থেকে বর্ণিত, নবী (ছাঃ) যখন সালাতে বসতেন—- তিনি বলেন, তিনি আঙ্গুল দিয়ে ইশারা করতেন। অন্য শব্দে বলা হয়েছে, যখন তিনি তাশাহুদে বসতেন।\n(মুসলিম, মসজিদে নামাযের স্থান, অধ্যায় নামাযে বসার স্থান)।\nইমাম ত্বাহাভী বলেন, আঙ্গুল নাড়ানো ও ইশারা অব্যাহত রাখা সুন্নাত।\nইমাম আহমাদকে জিজ্ঞাসা করা হয়েছিল, সালাতে কি আঙ্গুল দ্বারা ইঙ্গিত করবে? তিনি বলেন, অবশ্যই। ইমাম মালেক ও অন্যান্যদের মত এটাই।\n(মাসায়েল আনিল ইমাম আহমাদ ইবনু হানি)।\nসাবেক সৌদি বোর্ড প্রধান, উসাইমীন (রহঃ) বহু আলোচনার পর বলেন ঃ যখন আপনি দোয়া করবেন, উপরের দিকে ইঙ্গিত করবেন কারণ নবী(ছাঃ)বিদায় হজ্জে খুৎবা প্রদান করে বললেন, আমি কি পৌছিয়েছি? তারা বললেন. হ্যাঁ। তিনি আসমানের দিকে আঙ্গুলটিকে ঘুরাতে থাকলেন এবং বললেন, হে আল্লাহ তুমি সাক্ষি থেকো, হে আল্লাহ তুমি সাক্ষি থেকো, হে আল্লাহ তুমি সাক্ষি থেকো। এ দ্বারা প্রমাণিত হয়, আল্লাহ তায়ালা সকল বস্তুর উপরে অবস্থান করেন। এ বিষয়টি সুস্পষ্ট ও সুপ্রমাণিত ফিতারাতী ভাবে। বিবেক যুক্তি ও ঐক্যমতের এই ভিত্তিতে যখন আপনি আল্লাহ তায়ালাকে ডাকবেন, তার কাছে দোয়া করবেন তখনই আসমানের দিকে তর্জনী আঙ্গুল দ্বারা ইঙ্গিত করবেন এবং তা নাড়াবেন আর অন্য অবস্থায় তা স্থীর থাকবেন। তাশাহুদে বসে তর্জনী আঙ্গুল নাড়ানো, শুধুমাত্র দু’আর সময় হবে, পুরা তাশাহুদের মধ্যে নয়। যেমন হাদীসে বর্ণিত হয়েছে, “তিনি উহা নাড়াতেন এবং দোয়া করতেন”।\n(ফাতহুর রব্বানী ৩/১৪৭, হাসান সনদে)।\nএখন আমরা অনুসন্ধান করি তাশাহুদে দু’আর স্থানগুলোঃ (১) আসসালামু আলাইকা আইয়্যুহান্নাবিয়্যু ওয়া রাহমাতিল্লাহি ওয়া বারাকাতুহু (২) আসসালামু আলাইনা ওয়া আলা ইবাদিল্লাহিছ ছালিহীন। (৩) আল্লাহুম্মা ছাল্লিআলা মুহাম্মাদ ওয়া আলি মুহাম্মাদ (৪) আল্লাহুম্মা বারিক আলা মুহাম্মাদ ওয়া আলা আলি মুহাম্মাদ (৫) আউযু বিকা মিন আযাবি জাহান্নাম (৬) ওয়া মিন আযাবিল ক্বাবরি। (৭) ওয়া মিন ফিতনাতিল মাহইয়া ওয়াল মামাত। (৮) ওয়া মিন ফিতনাতুল মাসীহিদ্দাজ্জাল। এই আটটি স্থানে আঙ্গুল উপরে উঠাবে। কেননা দু’আ করলেই আঙ্গুল উপরে উঠাবে। এগুলো ছাড়াও অন্য কোন দোয়া পাঠ করলেই আঙ্গুল উপরে উঠাবে।(ফতওয়ায়ে আরকানুল ইসলাম বঙ্গঃ পৃষ্ঠা-২৮০, উসাইমীন (রহঃ))।\nনবী করীম(ছাঃ) দুই সিজদাহর মাঝখানে শাহাদত আঙ্গুল ইশারা করতেন।\n(মুসনাদে আহমাদ ৪/২১০ পৃষ্ঠা)\nএটা হল দুই সিজদাহর মাঝের জলসা। (হেদায়াতুন নবী ৭৫ পৃষ্ঠা)\nইবনু আবযা (রাঃ)থেকে বর্ণিত,রাসূল (ছাঃ)ছালাতে তার শাহাদৎ আঙ্গুল দ্বারা ইশারা করতেন।(আহমাদ হা/১৫৪০৫;সহীহ সনদে সিলসিলা সহিহাহ হা/৩১৮১)\nএখানেও প্রমাণিত হয় যে, তিনি দোয়ার সময় আঙ্গুল ইশারা করতেন।\nআঙ্গুল ইশারা করার বিভিন্ন মতঃ\nহানাফী মতে, ‘লা’বলার সময় তর্জনী আঙ্গুল তুলতে হবে ‘ইল্লাল্লা-হ’ বলার সময় তা রেখে দিতে হবে।\nমালেকীর মতে, আত্তাহিয়্যাতু শুরু থেকে সালাম ফিরানো পযন্ত আঙ্গুলটি ডানে ও বামে নাড়াতে হবে।\nশাফেঈদের মতে, ‘ইল্লাল্লা-হ’ বলার সময় একবার মাত্র ইশারা করতে হবে। হাম্বলীদের মতে, যখন আল্লাহর নাম উচ্চারণ হবে তখন আঙ্গুল দিয়ে ইশারা করবে কিন্তু তা নাড়াবে না।\n(ফিকাহুস সুন্নাহ ১/১৩৬ পৃষ্ঠা)।\nইমাম নববী বলেন, তাশাহুদে ‘ইল্লাল্লা-হ’ বলার সময় ইশারা করতে হবে। সুবুলুস সালামে বলা হয়েছে, বায়হাক্বীর বর্ণনা অনুসারে ‘লা ইলাহা ইল্লাল্লা-হ’ বলার সময় উঠাতে হবে।\nআল্লামা তীবি ইবনে উমর বর্ণিত একটি হাদীসের বরাত দিয়ে বলেন, ‘ইল্লাল্লা-হ’ বলার সময় ইশারা করতে হবে, যাতে কথায় ও কাজে তাওহীদের সামঞ্জস্য হয়ে যায়।\nমোল্লা আলী ক্বারী হানাফী বলেন, হানাফী মতে ‘লা ইলাহা’ বলার সময় তুলতে হবে এবং ‘ইল্লাল্লা-হ’ বলার সময় রেখে দিতে হবে।\nআল্লামা আব্দুর রহমান মুবারকপুরী বলেন, ঐ সব মতের কোনটারই প্রমাণের আমি কোন সহীহ (হাদীস) দলীল পাই নি।(তুহফাতুল আহওয়াযী ১/২৪২)।\nআলবানী (রহঃ) বলেন,প্রচলিত আছে যে, ‘লা ইলা-হা’ বলার সময় উঠাতে হবে। এগুলো সবই ব্যক্তি মতা মত। হদীসে এ গুলোর কোন দলীল নেই। এমনকি কোন হাদীসের গ্রন্থেও নেই। বরং হাদীস দ্বারা প্রমানিত হয় যে, সালাম পর্যন্ত নাড়াতে থাকতে হবে।\n(আলবানী, তাহক্বীক মিশকাত হা/৯০৬-এর টিকা দ্রঃ ১/২৮৫পৃঃ)\n‘আশহাদু’ বলার সময় আঙ্গুল উঠাতে হবে ও ‘ইল্লাল্লা-হ’ বলার পর আঙ্গুল নামাতে হবে বলে আমাদের সমাজে যে বিষয়টি চালু আছে তার কোন ভিত্তি নেই। কোন সহীহ দলীল নেই। ফৎওয়ায়ে আলমগীরী ৯৭ এবং তাহাতাবী ৪৩ পৃষ্ঠায় এ ধরনের কথা বলা হয়েছে। অপর পক্ষে মুনিয়াতে বলা হয়েছে ইশারা করা মাকরুহ। (প্রচলিত মাযহাবের মতেও এটা নেই। আল ফিকাহুল ইসলামী ১/৭৬৯ পৃষ্ঠায় বলা হয়েছে আঙ্গুল এসময়ে ইশারা করতে হবে এবং একেবারে নামানো (মিলানো) যাবে না অর্ধ নিমিত অবস্থায় ধরে রাখতে হবে সালাত শেষ হওয়ার পূর্ব পর্যন্ত)। পিস টিভির আলোচকগণ বলেন, আঙ্গুল উঠিয়ে নামানো সহীহ, যঈফ ও জাল সনদে কোন বর্ণনা নেই। (শায়খ মুযাফ্ফর বিন মহসিন)।\nআঙ্গুল অর্ধনিমিত অবস্থায় ধরে রাখতেন, নাড়াতেন না মর্মে বর্ণিত হাদীসের সনদ ভিত্তিহীন ও যঈফ। (যঈফ আবূ দাউদ হা/৯৮৯, যঈফ নাসাঈ হা/১২৭০)।


আপনার দক্ষতা এবং অভিজ্ঞতা সম্পর্কে কথা বলা উপর ফোকাস\nব্যবসার গ্লোবাল যেতে হিসাবে অনুবাদ ব্যবসা exploding হয়। অনুবাদকেরা ক্ষেত্রের কাজের জন্য অনেক অপশন রয়েছে, ভার্চুয়াল কনফারেন্স কলগুলিতে অংশগ্রহন করার জন্য নথি এবং রেকর্ডিং অনুবাদ করার জন্য, একটি চলচ্চিত্র সাবটাইটেল করা বা আদালতের বা হাসপাতালে কাজ করা।\nস্প্যানিশ ভাষা সবচেয়ে চাহিদা হয়, পরে জাপানি, কোরিয়ান, চীনা এবং ফরাসি অনুবাদকদের দীর্ঘস্থায়ী সময়সীমার মধ্যেই লেনদেনের সময়সূচী থাকতে পারে এবং জেনগো (আন্তর্জাতিক ক্রেতাদের সমন্বিত), অনুবাদক এবং ওয়ারলাইজিটের মতো সাইটগুলির সাথে আপনি আপনার দক্ষতা এবং আপনার ক্যালেন্ডার মাপার এমন প্রকল্পগুলি বেছে নিতে পারেন।\nঅনুবাদকেরা শিক্ষা, আইন, সাহিত্য, বিজ্ঞান ও প্রযুক্তি সহ বিভিন্ন ক্ষেত্রগুলিতে কাজ করে। "ট্রান্সক্রিটিং" কাজটির একটি উপাদানও হতে পারে - পাঠককে সাংস্কৃতিক এবং ভাষাগতভাবে শ্রোতাগুলিকে প্রতিলিপি করার জন্য একটি স্থানীয় ফোকাসের সাথে অনুবাদের এবং কপিরাইটের মিশ্রণ। এখানে আপনার কিছু অভিজ্ঞতা এবং আপনার অভিজ্ঞতা সম্পর্কে আরো একটি সাক্ষাত্কারে সম্মুখীন হবে কিছু সাধারণ প্রশ্ন।\nআপনার কি বিশেষত্বের একটি নির্দিষ্ট ক্ষেত্র আছে বা আপনি অনেক ধরনের জেনেরিক অনুবাদ প্রকল্পের কাজ করেন?\nআপনি কোন অনুবাদ সার্টিফিকেশন রাখা আছে?\nআপনার দক্ষতা উন্নত করতে আপনি কি ধরণের প্রশিক্ষণ গ্রহণ করেন?\nআপনি কাজ ব্যাখ্যা (যেমন, মেডিকেল, আইনি, সামাজিক কাজ, শিক্ষা) প্রাসঙ্গিক নির্দিষ্ট ক্ষেত্রগুলিতে প্রশিক্ষণ আছে\nআপনি সাধারণত কি ধরনের ক্লায়েন্টদের সাথে কাজ করেন?\nআপনি কি কখনও নিজের উপর কাজ করতে চান এবং আপনার নিজের ফ্রিল্যান্স অনুবাদ ব্যবসায় বা অনুবাদ এজেন্সি শুরু করতে চান?\nকেন আপনি একটি দোভাষী হতে সিদ্ধান্ত নিয়েছে?\nআপনি কি ধরণের লোকের সাথে কাজ করতে সবচেয়ে অসুবিধা আছে?\nআপনি কোন অনুবাদক হিসাবে নৈতিক নৈর্ব্যক্তিকতার মুখোমুখি হয়েছেন এবং আপনি তাদের সাথে কীভাবে মোকাবিলা করেছিলেন?\nআপনি কি ব্যাখ্যা করবেন যদি আপনি ব্যাখ্যা করেন এবং একজন ব্যক্তি কিছু বলেন যা আপনি সম্মত না হন বা আপস করতে চান?\nযখন আপনি ব্যাখ্যা করছেন, আপনি কি ব্যক্তির সাথে একটি সম্পর্ক স্থাপন করার চেষ্টা করছেন বা আপনি সম্পর্ক আনুষ্ঠানিক এবং আরো নিন্দা রাখতে পছন্দ করেন?\nআপনি কি ধরনের নৈতিক দ্বৈততাগুলির সম্মুখীন হয়েছেন এবং আপনি কিভাবে তাদের সমাধান করেছেন?\nআপনি কিভাবে বিভিন্ন উপভাষা এবং অ্যাকসেন্ট বুঝতে পারেন?\nআপনি কিভাবে শারীরিক ভাষা এবং অঙ্গভঙ্গিগুলি পরিচালনা করেন যা অন্য সাংস্কৃতিক পটভূমির সাথে অন্য ব্যক্তির দ্বারা বোঝে না?\nআপনি যখন ঠিক বলেন কি না শুনতে না কিন্তু আপনি সাধারণ তর্ক বুঝতে যখন একটি পরিস্থিতি হ্যান্ডেল কিভাবে?\nআপনি কি প্রতিটি একক শব্দ বা ধারণা প্রকাশ করার চেষ্টা করছেন, অথবা আপনি কি বলেছিলেন তা সংক্ষেপে করার চেষ্টা করবেন?\nআপনি যদি অনুবাদে কোন ভুল করেন বা শব্দটি বুঝতে না পারেন তাহলে আপনি কী করবেন?\nকিভাবে আপনি একটি ব্যাখ্যা অধিবেশন জন্য প্রস্তুতি?\nআপনি প্রতিটি শব্দ শব্দটি অনুবাদ করুন বা একটি সারসংক্ষেপ প্রস্তাব?


দুর্নীতিবিরোধী ‘শুদ্ধি অভিযান’ কীভাবে দেখছে আওয়ামী লীগের কর্মীরা? - খবর তরঙ্গ\nদুর্নীতিবিরোধী ‘শুদ্ধি অভিযান’ কীভাবে দেখছে আওয়ামী লীগের কর্মীরা?\nএরপর থেকেই অঙ্গ সংগঠনগুলোয় চাঁদাবাজি ও দুর্নীতির অভিযোগ থাকা বড় নেতাদের ব্যাপারে ব্যবস্থা নেয়ার প্রক্রিয়াটি শুরু হয়। খবর বিবিসি বাংলার\nআমরা যে এখন শুরু করলাম, আগে শুরু করি নাই, এরকম কোন কথার যৌক্তিকতা নেই। যখনি তথ্য এসেছে, সেই তথ্য সঠিক বলে জানা গেছে, তখনি সমূলে ধ্বংস করার জন্য অভিযান চালানো হয়েছে।\nতিনি বলেন, এই গুটিকয়েক অনৈতিক বা দুর্নীতিগ্রস্ত ব্যক্তি, এদের কার মন খারাপ হলো বা কার সমর্থন থাকলো কি থাকলো না, তাতে আওয়ামী লীগের কিছু আসে যায় না। এর মধ্যেই ঢাকায় অভিযানের পাশাপাশি চাঁদাবাজির অভিযোগে কুষ্টিয়া যুবলীগের দুইজন নেতাকে গ্রেপ্তার করা হয়েছে।\nদলে দুষ্ট লোক থাকলে, তারা যদি এভাবে ধরাও পড়ে, সেটার জন্য দলের অন্যদের উদ্বিগ্ন হওয়ার প্রশ্ন আসে না। বরং এরা ধরা পড়লে দল খাটি হবে। মানুষের মধ্যেও একটা সচেতনতা আসবে, যে এরকম করা যাবে না।\nএর আগে বিভিন্ন দুর্নীতি, চাঁদাবাজির ঘটনায় আওয়ামী লীগের কেন্দ্রীয় ও তৃণমূল পর্যায়ের অনেক নেতা জড়িত বলে অভিযোগের আঙ্গুল উঠেছে। এবার এই অভিযানকে সরকারের দুর্নীতির প্রমাণ বলে দাবি করছে বিরোধী দল।\nতিনি বলছেন, আওয়ামী লীগের নেতাকর্মীদের বিরুদ্ধে যদি এই ধরণের অভিযোগ পাওয়া যায়, তাহলে তো অবশ্যই ভাবমূর্তির ক্ষতি হচ্ছে। পাশাপাশি এটাও ঠিক, যদি এই শুদ্ধি অভিযান না চলে, যদি কোন কিছু না করা হয়, তাহলে তো পরিবর্তন আসবে না। এই অভিযানের প্রয়োজন আছে।\nএটা এই নয় যে, আমি আওয়ামী লীগ করি, আমার সরকার ক্ষমতায়, তাই আমাকে অন্যভাবে দেখতে হবে। এটা ঠিক না।\nতিনি বলছেন, এই অভিযান হচ্ছে একটা বার্তা দেয়া, যাতে মানুষ এসব ব্যাপারে সতর্ক হয়, যেন এরকম কাজ না করে। কিন্তু একজন যখন একটি দলের সবকিছুর সিদ্ধান্ত নিতে হয়, তখন তার পক্ষে এত বড় একটা দলের সব কিছু নজরদারিতে রাখা সম্ভব না।\nসুতরাং একজন দুইজনকে গ্রেপ্তার করে মানুষ বা নেতাকর্মীকে দুর্নীতি থেকে দূরে রাখার একটা চেষ্টা হিসাবে আমরা দেখতে পারি, বা শুরু হিসাবে দেখতে পারি। কিন্তু তারা অনেকদিন ধরে যেহেতু ক্ষমতায় রয়েছে, তাই দীর্ঘমেয়াদী যদি দুর্নীতি আসলেই বন্ধ করতে চান, তাহলে দলের ভেতরে জবাবদিহিতা নিশ্চিত করতে হবে। সেই সঙ্গে ক্ষমতার সুষম বণ্টন করতে হবে।


Purbodeek.com | Most Popular Online News Portal | বাংলাদেশের আবারো পিকনিক মুডে ব্যাটিং\nবাংলাদেশের আবারো পিকনিক মুডে ব্যাটিং\nপ্রকাশিত হয়েছে : ১৭ সেপ্টেম্বর ২০১৪, ৬:৩৮ পূর্বাহ্ণ\n৪৮৯ রান তাড়া করে বাংলাদেশকে জিততে বলেনি কেউ। কে বলবে? ওয়েস্ট ইন্ডিজ সফরে দলের ব্যাটসম্যানদের যে অবস্থা তাতে বরং বিশাল পরাজয়ের ব্যাপারে নিশ্চিত ছিলেন বেশির ভাগ মানুষ। তাঁদের শঙ্কা মিথ্যে প্রমাণ করার একটা তাড়না দেখিয়েছিলেন তামিম ইকবাল ও মুমিনুল হক। কিন্তু এর পরের ব্যাটসম্যানরা যেন ‘যতটা দ্রুত সম্ভব’ টেস্ট শেষ করার দিকেই মনোযোগী হলেন বেশি। ফল, আরও একবার তাসের ঘরের মতো ধসে পড়া। প্রথম ইনিংসে কেমার রোচ শেষ করে দিয়েছিলেন বাংলাদেশের ব্যাটিং। এবার শেষ করলেন একজন স্পিনার—সুলিমান বেন। সেন্ট লুসিয়া টেস্টে চতুর্থ দিনেই ২৯৬ রানের বিশাল পরাজয়ের কলঙ্ক গায়ে মেখে নিয়েছে বাংলাদেশ।\nনিজেদের দ্বিতীয় ইনিংসের শুরুটা তার পরও ছিল আশাজাগানিয়া। তামিম, শামসুরদের ব্যাটিংয়ে মনে হচ্ছিল সফরের একেবারে শেষলগ্নে এসে নিজেদের ইমেজ হয়তো একটু হলেও বদলে দেওয়ার চেষ্টায় আছেন বাংলাদেশের ব্যাটসম্যানরা। তামিম ছিলেন প্রচণ্ড স্থিতধী, কিন্তু শামসুর ব্যাট চালিয়ে যাচ্ছিলেন স্বভাবমতোই। শামসুরের ব্যাটে মার-কাট থাকলেও তা নিয়ন্ত্রিত থাকায় ক্রিকেটপ্রেমীদের কেউ কেউ হয়তো টেলিভিশনের সামনে নড়েচড়েই বসতে পারেন। কিন্তু শেষ পর্যন্ত শামসুর নিজের ‘স্বভাব’ থেকে বেরিয়ে আসতে পারলেন না। জেরম টেলরের শর্ট বলে স্কয়ার লেগের ওপর দিয়ে মারার মজায় এমনভাবেই মেতে উঠেছিলেন যে শেষ অবধি হারিয়ে ফেলেছিলেন হিতাহিত জ্ঞান। ভুলেই গিয়েছিলেন যে টেস্ট ম্যাচে শর্ট বলেই ফাঁদে পড়ার প্রভূত আশঙ্কা আছে। টেলর শামসুরকে ফেরান ওই একটি শর্ট বলেই।\nটেলরের সপ্তম ওভারে শামসুর তুলেছিলেন ১৬ রান। একই জায়গা দিয়ে মেরে। পরের ওভারেই ফাঁদটা পাতলেন অধিনায়ক দীনেশ রামদিন। ক্রিক এডওয়ার্ডসকে ডিপ স্কয়ার লেগে পাঠিয়ে টেলরকে একই ধরনের বল করতে বললেন। শামসুর আগের মতোই এক শর্ট বল পেয়ে নিজের শট আর নিয়ন্ত্রণে রাখতে পারেননি। তুলে দেন সোজা এডওয়ার্ডসের হাতে।\nশামসুরের বিদায়ের আগে বাংলাদেশের স্কোরবোর্ডে উঠেছিল ৪৭ রান। তিন নম্বরে এনামুল এসে তেমন কিছুই করতে পারেননি। বেনের একটি লাফিয়ে ওঠা বলে তিনি ক্যাচ দেন উইকেটের পেছনে অধিনায়ক রামদিনের হাতে।\nদুই উইকেট চলে যাওয়ার পর আরও একটি বিপর্যয়ের মুখে দলের হাল ধরেন তামিম ও মুমিনুল। এই সময়টা ছিল বাংলাদেশের ইনিংসের দারুণ একটি সময়। অত্যন্ত সতর্কতার সঙ্গে খেলে তামিম ও মুমিনুল আশা জাগিয়েছিলেন। দুজনের মধ্যে ১১০ রানের একটা জুটিও গড়ে ওঠে। দলীয় সংগ্রহ যখন ১৫৮, ঠিক তখনই ব্যক্তিগত ৬৪ রানে বেনের বলে তামিম শ্যারন গ্যাব্রিয়েলকে ক্যাচ দেন। ১৮১ বল খেলে মাত্র ২ চার ও ১ ছয়ে সাজানো তামিমের এই ইনিংসটি অনেক বড় কিছুরই প্রতিশ্রুতি দিয়েছিল। কিন্তু দুর্ভাগ্য তামিম তাঁর ইনিংসটিকে আর বেশিদূর টেনে নিয়ে যেতে পারেননি।\nতামিম ফিরে যাওয়ার পরেই মড়ক লাগে বাংলাদেশের ব্যাটিংয়ে। দলীয় সংগ্রহের সঙ্গে আর মাত্র ৩৪ রান যোগ করতেই বালুর বাঁধ হয়ে ধসে পড়ে বাংলাদেশের ব্যাটিং। প্রথমে মাহমুদউল্লাহ ফেরেন শূন্যরানে। এরপর তামিমের জুটিসঙ্গী মুমিনুল আউট হন ব্যক্তিগত ৫৬ রানে।\nমাহমুদউল্লাহ-মুমিনুলের পর ১১ রানে ফেরেন অধিনায়ক মুশফিকুর রহিম। বাংলাদেশের ক্রিকেটে ‘বিরল’ হয়ে যাওয়া নাসির হোসেনের ব্যাটিং প্রতিভা কাল দলকে উপহার দিতে পেরেছে মাত্র ২ রান। বিশেষজ্ঞ ব্যাটসম্যানদের আসা-যাওয়ার মিছিলে কিছুটা প্রতিরোধ গড়তে চেয়েছিলেন ‘বোলার’ শফিউল ইসলাম। তিনি ১৪ রান করে লজ্জা দিয়েছেন অন্তত নাসির হোসেনকে। তাইজুল, রবিউল ও আল-আমিন হোসেনের কাছ থেকে এরপর প্রত্যাশার কিছু ছিল না।\nওয়েস্ট ইন্ডিজের পক্ষে সুলিমান বেনের সংগ্রহ ৫/৭২। এটি তাঁর ক্যারিয়ারের ষষ্ঠ পাঁচ উইকেট দখলের কৃতিত্ব। এ ছাড়া জেরম টেলর পেয়েছেন ৩ উইকেট। তিনি ওয়েস্ট ইন্ডিজের ক্রিকেট ইতিহাসের ২০তম ১০০ উইকেট শিকারি বোলার। শিবনারায়ণ চন্দরপলের কথা ভুলে গেলে হবে কীভাবে, দ্বিতীয় ইনিংসে তিনি তুলে নেন ক্যারিয়ারের ৩০তম টেস্ট শতক। স্যার ডন ব্র্যাডম্যানের ২৯ টেস্ট শতককে ছাড়িয়ে যাওয়া চন্দরপলের ইনিংস কী কিছু শিখিয়েছে বাংলাদেশের ব্যাটসম্যানদের?\nকমলগঞ্জে সৈয়দ তালেব আলী ফুটবল টুর্নামেন্টের উদ্বোধন\nহাজী সেলিম মানিকাপে হবিগঞ্জ টাইগার্স ক্রিকেট একাডেমি চ্যাম্পিয়ান\nকুলাউড়ায় সৈনিক শহীদ স্মৃতি প্রিমিয়ার লীগ শুরু


এ মৃত্যুর শেষ কোথায়? - parbattanews\nআপডেট: ২০১৯-০৩-২১ ০৩:১০:৩৮\nসুন্দর এক সকালে স্ত্রী-সন্তান নিয়ে নৌকায় চড়ে বাড়ি ফিরছিলেন এক ব্যক্তি। পথে, আগে থেকে ওঁত পেতে থাকা সন্ত্রাসীরা নৌকাটি থামিয়ে লোকটিকে টেনে নেয়ার সময় সন্ত্রাসীদের পায়ে ধরে হতভাগ্যা স্ত্রী বারবার তার স্বামীর প্রাণ ভিক্ষা চেয়েছিল। কিন্তু তাদের মনে বিন্দুমাত্র দয়ার উদ্রেক হয়নি। বরং, এই হতভাগ্যাকে লাথি মেরে পানিতে ফেলে দিয়ে, ছেলে আর স্ত্রীর চোখের সামনেই গুলি করে। নৃশংসতা এখানেই শেষ হয়ে যায়নি – তাকে চিকিৎসার জন্যে কোথাও নেয়ার সুযোগ দেয়া হয়নি ঘটনাস্থলে উপস্থিত থাকা প্রিয়জনদের। জীবন বাঁচানোর হাজারো আকুতি সত্বেও স্ত্রী-সন্তানেরা পাশে থেকে কিছুই করতে পারেনি; উল্টো, করুণ এবং বীভৎস এক মৃত্যু প্রত্যক্ষ করতে বাধ্য করা হয়েছে এক স্ত্রীকে, এক সন্তানকে। কারণ, মৃত্যু নিশ্চিত করার পরেই কেবল সন্ত্রাসীরা ঘটনাস্থল ত্যাগ করে।\nশুনতে যতই নির্মম মনে হোক না কেন, এই ঘটনা কোন সিনেমার দৃশ্য নয়। কিংবা কোন মানসিক বিকারগ্রস্ত ব্যক্তির কল্পনাও নয়। গত মঙ্গলবার (১৯ মার্চ ২০১৯) রাঙ্গামাটির বিলাইছড়িতে ঘটে যাওয়া এই ঘটনার শিকার সুরেশ কান্তি তংচংগ্যা। যিনি ছিলেন বিলাইছড়ি উপজেলা আওয়ামী লীগ সভাপতি; আগেরদিন নির্বাচন সম্পর্কিত কর্মকাণ্ড শেষ করে রাঙামাটি ফিরছিলেন।\nসম্প্রতি সমাপ্ত উপজেলা নির্বাচনকে কেন্দ্র করে পার্বত্য অঞ্চলে শুধু এই একজনেরই প্রাণহানি ঘটেছে – তা নয়। বরং এর চেয়েও আরো বহুগুণ লোমহর্ষক ও নৃশংস ঘটনা ঘটেছে বাঘাইছড়িতে, ১৮ মার্চ সন্ধ্যায়। সারাদিনের ভোট গ্রহণ শেষে নির্বাচনী কর্মকর্তা- কর্মচারীরা যখন ফিরছিলেন, তখন তাদের গাড়ি লক্ষ্য করে অতর্কিতে ব্রাশ ফায়ারে নিহত হয় ৭ জন, আর আহত হয় ২০ জনের বেশি। আহতদের মধ্য হতে ১৬ জনকে রাতেই হেলিকপ্টারে করে চট্টগ্রাম সি এম এইচে আনা হয়। তন্মধ্যে ৬ জনকে পরে ঢাকা সি এম এইচে স্থানান্তর করা হয়েছে।\nঘটনার ভয়াবহতা, যা কিছু প্রত্যক্ষদর্শীর বয়ানে উঠে এসেছে, রীতিমত লোমহর্ষক এবং গাঁ শিউরে উঠার মতো। বিশেষ করে, ঘটনার পর পরই ঘটনাস্থল এবং হাঁসপাতালের যে বিবরণ উঠে এসেছে, তা আতঙ্কজনক বা উদ্বেগজনক বললে, কমই বলা হবে। প্রাণে বেঁচে যাওয়া সরকারী প্রাথমিক বিদ্যালয়ের শিক্ষিকা ইয়াসমিন আক্তারকে উদ্ধৃত করে দৈনিক সমকাল (২০ মার্চ, ২০১৯) ঘটনার বর্ণনায় জানিয়েছে, “চারপাশ তখন পুরো অন্ধকার। উঁচু পাহাড় থেকে হঠাৎ কানে আসে গুলির শব্দ। নিমিষেই বৃষ্টির মতো ছুটে আসতে থাকে একের পর এক গুলি। চোখের সামনে দেখলাম, গুলি খেয়ে লুটিয়ে পড়ল কয়েকজন সহকর্মী।”\nএকই পত্রিকায় আরেকজন প্রত্যক্ষদর্শীর বয়ানে উল্লেখ করা হয়েছে, “ কিছুদুর যাওয়ার পর পেছন দিক থেকে হঠাৎ গাড়িতে ছুটে আসে গুলির শব্দ। কিছু বুঝে ওঠার আগে আমাদের গাড়িতেও গুলি লাগে। জীবন বাঁচাতে সবাই চিৎকার শুরু করি। এভাবে কিছুদুর যাওয়ার প্র দেখি কেবল রক্ত আর রক্ত। ”\nবাঘাইছড়ি উপজেলা নির্বাচনের দায়িত্বপ্রাপ্ত নির্বাহী ম্যাজিস্ট্রেট ইমদাদুল হক তালুকদার ফেসবুকে ঘটনার পরবর্তী অবস্থা তুলে ধরে এক পোষ্টে লিখেছেন,\n“এসেছিলাম নির্বাচনে আইন-শৃঙ্খলা রক্ষার্থে। ভোট বর্জনের মাধ্যমে ক্ষুব্দ প্রার্থী সরে দাঁড়ালেন শান্তিপূর্ণভাবে। সারাদিন খুব স্বাভাবিক, শান্ত পাহাড়ি জনপদ। সন্ধায় হুট করে রক্তারক্তির খবর! দৌড়ে গেলাম হাসপাতালে। তিনটি চান্দের গাড়ীতে রক্তের ছোপ ছোপ দাগ, হাসপাতালের সিড়ি আর মেঝেতে রক্তের ছটা আর ভেতরে তীব্র আর্তনাদ। পুরো ওয়ার্ডে রক্তাক্ত মানুষ; কিছু মৃত, কিছু আর্ত-চিৎকারেহতবিহ্বল।কান্না, রক্ত, অসহায়ত্ব, মাতম। ৬ জন ততক্ষণে নিথর মৃত। আশংকাজনক ১১ জন ভয়াবহ আশংকাজনক। বাকিরা চিকিৎসারত।“\n“ইউএনও স্যার, আমি, আর আরেক ম্যাজিস্ট্রেট রুহুল দিকবিদিকশুন্য ছুটছি রক্তাক্ত সিড়ি, করিডোর আর ওয়ার্ডে। কাতরদের পাঠাতে হবে হেলিকপ্টারে করে চট্রগ্রাম। তাহলে হয়তো বাঁচবে। আমি পুলিশ সাথে নিয়ে চিৎকার করছি গাড়ীযোগে হেলিপ্যাড এ পাঠাতে। আমাদের গাড়ীতে একটার পর একটা গুলিবিদ্ধ মানুষকে পাঠাচ্ছি। তারপর হেলিপ্যাডের দিকে যাত্রা। ৬ টি লাশ হাসপাতালে রেখে সবুজ হেলিপ্যাডের মাঠে আমরা। লাইন ধরে শুয়ে থাকা বিক্ষত মানুষ। কারো বুক থেকে, কারও মগজ থেকে, কারো উরু থেকে, কারও ডানা থেকে সস্তা রক্ত ঝরছে। প্রথম দফায় ৬ জনকে উড়ানো হলো। “ (দৈনিক ইত্তেফাক, ১৯ মার্চ ২০১৯)\n‘মৃত্যুর খুব কাছে থেকে নিজে প্রানে বেঁচে ফিরলেও’, দিনভর যাদের সাথে কাজ করেছেন, চোখের সামনে তাদের মর্মান্তিক মৃত্যুর ঘটনা এক মুহূর্তের জন্যেও ভুলতে পারছেন না, শিক্ষিকা ইয়াসমিন আক্তার। বাসায় ফিরে তিনি তার স্বামী আর দুই সন্তানকে জড়িয়ে ধরে শুধু কান্না করছেন। এখনো ভয়, আতংক তাকে তাড়া করছে; কোন কিছু খেতেও পারছেন না তিনি। তার মতোই আরেকজন শিক্ষিকা সেলীনা বেগমও একেবারে ভেঙ্গে পড়েছেন, এমনকি বাসা থেকেও বের হচ্ছেন না। বস্তুত, কতদিন বা কত বছর লাগবে এই ভয়াবহ স্মৃতি ভুলে যেতে বা আদৌ ভুলতে পারবেন কিনা তা কোনদিনও হয়ত জানা যাবে না।\nভয়াবহ স্মৃতি নিয়ে বেঁচে থাকতে বাধ্য হবেন, এমন মানুষের সংখ্যা আরো আছে। এমনকি কোন স্মৃতি না থাকলেও এই নৃশংসতার ভয়াবহতা সারা জীবন বয়ে বেড়াতে হবে, এমন মানুষও রয়েছে। যেমন ঘটনায় নিহত আমির হোসেনের ছোট মেয়ে, যার বয়স মাত্র দুই মাস! দুই মাস বয়সী, এক মেয়েটির কোনোমতেই বুঝতে পারা কথা নয় যে, সে এতিম হয়ে গিয়েছে, বা তার বাবা না ফেরার দেশে চলে গেছেন। দুই মেয়ে আর এক ছেলের সংসারে এক শিক্ষক, সরকারী কর্তব্য পালনে গিয়েছিলেন; কিন্তু ফিরে আসতে পারেননি।\nতবে, পিয়াল দত্তের কপাল সে তুলনায় ভালো বা খারাপ বলাটা কতটা দৃষ্টিকটু হবে বুঝতে পারছি না। কারণ, একই ঘটনায় সে তার বাবা মিহির কান্তি দত্তকে হারিয়েছে। তবে শৌখিন আলোকচিত্রী এই যুবকের কোন কিছু না বুঝতে পারার বয়স অনেক আগেই পার হয়েছে। তাই, একত্রে নির্বাচন ডিউটি পালনে গিয়ে নিজের ক্যামেরায় তোলা বাবার শেষ ছবি, মর্গের সামনে দাঁড়িয়ে সবাইকে দেখিয়ে বলছিলেন, “আর কোনোদিন ছবি তুলতে পারবো না বাবার”। কতটা করুণ, মর্মান্তিক আর হৃদয়স্পর্শী হতে পারে এমন একটা দৃশ্য – আমি কল্পনাও করতে পারি না।\nবাঘাইছড়ির নৃশংস হত্যাকান্ডের ঘটনা নিয়ে পাহাড়ের অন্যান্য বিভিন্ন হত্যাকাণ্ড নিয়ে যে ধরনের প্রতিক্রিয়া বিভিন্ন মহল থেকে দেখানো হয়, এক্ষেত্রেও তার ব্যতিক্রম দেখা যাচ্ছে না। যথারীতি পাহাড়ের অধিবাসীদের একাংশ এই ঘটনার প্রতিবাদে সোচ্চার হয়ে উঠেছে। মানব বন্ধন, প্রেস রিলিজ, হরতাল, মিছিল ইত্যাদি যেমন লক্ষ্যণীয়; তেমনি পাহাড় নিয়ে সরব থাকেন, এমন কিছু পরিচিত মুখের মৌন্যতাও দৃস্টি এড়ায়নি। সোশ্যাল মিডিয়াতে কেউ কেউ ( অমানুষ ?) এই মৃত্যুতে উল্লাস পর্যন্ত প্রকাশে দ্বিধাবোধ করেনি।\nবহূল প্রচারিত সংবাদপত্রগুলো এই ঘটনাকে পর্যাপ্ত গুরুত্বের সাথে কাভার করছে। একই ধারা চোখে পড়েছে টিভি মিভিয়াগুলোতে – সংবাদের পাশাপাশি এই ঘটনা নিয়ে অনুসন্ধানীমূলক বিস্তারিত প্রতিবেদন প্রায় সব টিভি চ্যানেলেই প্রচার করা হচ্ছে। সোশ্যাল মিডিয়া যথারীতি সর্বক্ষণ এই ঘটনা নিয়ে গরম হয়ে আছে।\nআহতদের উদ্ধার যে দ্রুততা এবং যত্নের সাথে করা হয়েছে, দেশের সাধারণ কোন নাগরিকের জন্যে নিকট অতীতে এমনটি চোখে পড়েনি। অতি দ্রুততার সাথে রাতেই হেলিকপ্টারে করে ১৮ জনকে চট্টগ্রাম সিএমএইচে নিয়ে যাওয়া এবং সেখান থেকে ৭ জনকে রাতেই আবার হেলিকপ্টারযোগে ঢাকা সিএমএইচে প্রেরণের মাধ্যমে বাংলাদেশ বিমান বাহিনীর উদ্ধার কর্মকাণ্ডের দক্ষতার পাশাপাশি, পাহাড়ের সকল শ্রেণীর অধিবাসীদের প্রতি সেনাবাহিনীর আন্তরিকতাও প্রমাণিত হয়েছে, আরেকবার।\nইতোমধ্যেই নিরাপত্তা বাহিনী তাদের অভিযান জোরদার করেছে। নির্বাচন কমিশন ৭ সদস্যের এক তদন্ত কমিটি গঠন করেছে। আর, পার্বত্য চট্টগ্রামের আঞ্চলিক রাজনৈতিক দলগুলো নিজেদের মত করে এই ঘটনার পিছনে নিজেদের সম্পৃক্ততা অস্বীকার করেছে। ক্ষমতাসীন দলের সাংসদসহ অনেকেই এই ঘটনার নিন্দা জানিয়ে দোষীদের উপযুক্ত শাস্তির দাবী জানিয়েছেন। ব্যতিক্রমী হলেও ঢাকায় বাঙালীদের দেখা গেছে প্রতিবাদে মানব বন্ধন করতে, যা সচরাচর পাহাড়িদেরকে করতে দেখা যায়। তবে, অনেক ছোট ঘটনায় ঢাকা, চট্টগ্রাম ও অন্যান্য শহরে পাহাড়ি সংগঠনগুলোকে প্রতিবাদের আয়োজন করতে দেখা গেলেও এই হত্যাকাণ্ড নিয়ে তেমন কিছু চোখে পড়েনি।\nসংসারের একমাত্র উপার্জনক্ষম ব্যক্তিকে হারিয়ে দিশেহারা পরিবারের অনিশ্চিত ভবিষ্যৎ, আপন ভাই বা বোন হারানো কারো সজল দৃষ্টি, সন্তান হারানো ক্রন্দনরত পিতা-মাতার কান্না অথবা মা কিংবা বাবা হারানো এতিম সন্তানের আহাজারি – এর সবকিছুই হয়ত আমরা কিছুদিনের মধ্যেই ভুলে যাব। যেমনটি ঘটেছে, অতীতের অসংখ্য হত্যাকাণ্ডের ঘটনায়। যেমন, গত ১৫ মাসেই ৫৮ জন নিহত হয়েছে (প্রথম আলো, ২০ মার্চ ২০১৯); পার্বত্য চুক্তির পর থেকে ২০১৭ সাল পর্যন্ত নিহত হয়েছে ৭৫০ জনের অধিক ব্যক্তি। এই প্রতিটি মৃত্যুর সাথে জড়িত আতংক, আহাজারি, দুর্দশা কিংবা কষ্ট আর বেদনা ক্রমেই বেড়ে চলছে, কমার কোন লক্ষণ আপাতত চোখের সামনে নেই।\nএত বড় একটা নৃশংস হত্যাকাণ্ড ঘটলে স্বাভাবিকভাবেই প্রশ্ন জাগে কারা ঘটিয়েছে, বা কেন ঘটেছে এমন ভয়াবহ হত্যাকাণ্ড ? প্রশ্ন চেপে রাখা আরো কষ্টকর হয়ে দাড়ায় যখন প্রায় তিনদিন পার হলেও কাউকে গ্রেফতার করা সম্ভব হয়না। যদিও এই বিষয়ে আলোকপাত করার মত পর্যাপ্ত সুযোগ বা তথ্য-উপাত্ত হাতে নেই। তবে, বিভিন্ন সংবাদপত্র, টিভি চ্যানেল আরসোশ্যাল মিডিয়ার কল্যাণে ইতোমধ্যেইকিছু কিছু বিষয় প্রায় সকলেই জানতে পেরেছে ।\nপার্বত্য নিউজ এ বিষয়ে ‘বাঘাইছড়ি হত্যাকাণ্ড: সন্দেহের তীর ইউপিডিএফের দিকে’ শিরোনামে গত ২১ মার্চ এক অনুসন্ধানী প্রতিবেদন প্রকাশ করেছে। এ ছাড়াও বিভিন্ন জাতীয় দৈনিকেও ইতোমধ্যেই তথ্য এবং অনুমান মিশ্রিত প্রতিবেদন প্রকাশিত হয়েছে।\nবিভিন্ন সুত্র হতে প্রাপ্ত তথ্য মতে, বাঘাইছড়ি, বাঘাইহাট এবং মারিশ্যা এলাকায় গত এক বছরে মোট ৮ টি হত্যাকান্ডের ঘটনায় ১৩ জনকে হত্যা করা হয়। তন্মধ্যে ২৮ মে ২০১৮ তারিখে করল্যাছড়ি এলাকায় প্রসীতপন্থি ইউপিডিএফ এবং গণতান্ত্রিক ইউপিডিএফ এর সশস্ত্র দলের মধ্যে গুলি বিনিময়ের ঘটনায় ৩ জন গুলিবিদ্ধ হয়ে নিহত হয়। এছাড়া আরেকটি ঘটনায় ৪ জানুয়ারি ২০১৯ তারিখে জেএসএস (মুলদল) এর সশস্ত্র সন্ত্রাসীরা মারিশ্যায় জেএসএস (এম এন লারমা) দলের সদস্য বসু চাকমাকে হত্যা করে।\nএছাড়াও গত এক বছরে এই এলাকাসমুহে ১৫টি অপহরনের ঘটনায় মোট ২০ জনকে অপহরণ করা হয়। অপহরনের ঘটনার মধ্যে চট্টগ্রাম বিশ্ববিদ্যালয়ের ছাত্রী রিমি চাকমার ঘটনা ব্যাপক প্রচার লাভ করে। উল্লেখ্য, ০১ নভেম্বর ২০১৮ তারিখে, পরিসংখ্যান বিভাগের ১৩ জন ছাত্রছাত্রীর একটি দল সাজেক যাওয়ার সময় প্রসীতপন্থি ইউপিডিএফ এর একদল সশস্ত্র সন্ত্রাসী তাকে অপহরণ করে। অবশ্য, নিরাপত্তা বাহিনীর দ্রুত এবং ব্যাপক তৎপরতায় পরবর্তীতে তাকে ছেড়ে দিতে বাধ্য হয়।\nশুধু হত্যা এবং অপহরনই নয়, বাঘাইছড়ি এবং মারিশ্যা এলাকায় গত এক বছরে বিভিন্ন সশস্ত্র দলগুলোর মধ্যে প্রায় দু’ডজনের বেশি গুলি বিনিময়ের ঘটনা ঘটে। এছাড়াও নিজেদের আধিপত্য বিস্তারের জন্যে সশস্ত্র দলগুলো প্রায় দশটির বেশি ঘটনায় গুলি বর্ষণ করে নিজেদের শক্তিমত্তা জাহির করে।এই সকল ঘটনায় সবগুলো আঞ্চলিক রাজনৈতিক দলের সশস্ত্র সংগঠন জড়িত থাকলেও সাধারনভাবে এক পক্ষে ছিল প্রসীতপন্থি ইউপিডিএফ আর অন্য পক্ষে ছিল জেএসএস (এম এন লারমা) ও গণতান্ত্রিক ইউপিডিএফ। জেএসএস মুলদল কিছু ঘটনায় জড়িত থাকলেও প্রায় সবগুলোতেই প্রসীতপন্থি ইউপিডিএফ জড়িত ছিল। মুলতঃ প্রসীতপন্থি ইউপিডিএফ এর আধিপত্য এই এলাকায় বেশি বলেই এমনটি ঘটেছে। অন্তত, বিভিন্ন ঘটনাবলী পর্যবেক্ষণে সেটাই প্রতীয়মান হয়।\nযার প্রতিফলন ঘটে পুলিশের চট্টগ্রাম রেঞ্জের ডিআইজি’র বক্তব্যেও, যেখানে তিনি বলেছেন,\n“যে এলাকায় ঘটনা ঘটেছে, সেটা ইউপিডিএফ নিয়ন্ত্রণাধীন এলাকা। সুতরাং, ইউপিডিএফের এই ঘটনা ঘটানোর সম্ভাবনা বেশি।” (পার্বত্য নিউজ, ২১ মার্চ, ২০১৯)।\nমজার ব্যাপার হলো, উপজেলা নির্বাচনের বর্তমান দুই প্রতিদ্বন্দ্বী এক সময়ে জেএসএস এর রাজনৈতিক মতাদর্শের অনুসারী ছিল। তবে সুদর্শন চাকমা জেএস এস (মূল দল) ছেড়ে বর্তমানে জেএসএস (এম এন লারমা) যারা সংস্কারপন্থী নামেই বেশি পরিচিত, তাদের সাথে সম্পৃক্ত। এই দলের ব্যানারে সে ২০০৯ সালে উপজেলা চেয়ারম্যান নির্বাচিত হয়েছিল। অতীত অনুসন্ধানে আরো জানা যায়, ২০০৭ সালে যৌথ বাহিনী তাকে গ্রেফতার করেছিল।\nঅন্য প্রার্থী বড় ঋষি চাকমা ছাত্র জীবন থেকেই জেএসএস এর সশস্ত্র দলের সাথে জড়িত ছিল। অভিযোগ রয়েছে যে, সে এখন নিজেই সশস্ত্র দল নিয়ন্ত্রণ করে। বাঘাইছড়ি উপজেলার বর্তমান চেয়ারম্যান বড় ঋষি, ২০১৬ সালের অবসরপ্রাপ্ত সেনা সার্জেন্ট মুকুল হত্যা মামলা এবং ২০১৯ সালের বসু চাকমা হত্যা মামলায় জড়িত বলে অভিযোগ রয়েছে। এছাড়াও ফেসবুকে তার একটি ছবি অনেকেই শেয়ার করেছে যেখানে তাকে হাসিমুখে তিনটি একে-৪৭ নিয়ে বসে থাকতে দেখা যায়।\nবিগত জাতীয় সংসদ নির্বাচনে জেএসএস মুলদলের সাথে প্রসীতপন্থী ইউপিডিএফ এর সমঝোতার কারণেই বাঘাইছড়িতে নিজেদের আধিপত্য থাকা সত্বেও তারা উপজেলা নির্বাচনে জেএসএস মুলদলের প্রার্থীকে সমর্থন করে। এর পাশাপাশি নিজেরা কোন প্রার্থীও দেয়নি। এমনকি বড় ঋষি’র পক্ষে ফেসবুকে প্রচারণার পাশাপাশি ভয় ভীতি প্রদর্শনেরও অভিযোগ রয়েছে, তাদের বিরুদ্ধে।\nজানা যায়, নির্বাচন ঘিরে শঙ্কার কারণে নিরাপত্তা বাহিনী ব্যাপক প্রস্তুতি নিয়েছিল। আর, নিরাপত্তা বাহিনীর প্রস্তুতির কারণে অনেক জায়গাতেই সশস্ত্র সন্ত্রাসীরা নির্বাচনের দিন নিজেদের পরিকল্পনা মোতাবেক কর্মকাণ্ড করতে ব্যর্থ হয়। তাই, নির্বাচনে নিজেদের আধিপত্যপূর্ণ এলাকায় নিজেদের পছন্দের প্রার্থীকে জেতানোর জন্যে দীর্ঘদিন ধরে প্রস্তুতি গ্রহণ করা সত্বেও পরিস্থিতি নিজের অনুকুলে নয় বুঝতে পেরে,বর্তমান চেয়ারম্যান বড় ঋষি চাকমা নির্বাচন চলাকালেই নির্বাচন বর্জনের ঘোষনা দেয়।\nপ্রধান নির্বাচন কমিশনার বাঘাইছড়ির ঘটনাকে আঞ্চলিক সমস্যার বহিঃপ্রকাশ হিসেবে মতামত ব্যক্ত করেছেন।\nআপাতদৃষ্টিতে, যে প্রার্থী নির্বাচন বর্জনের ঘোষণা দিয়েছে, তার ব্যক্তিগত রাজনৈতিক মতাদর্শ ও সশস্ত্র সংগঠনের সাথে সংশ্লিষ্টতা এবং অতীতের কিছু ঘটনায় জড়িত থাকার অভিযোগ বিবেচনায় বাঘাইছড়ির ঘটনায় জেএসএস (মূল) এর দিকে সন্দেহের আঙ্গুল তোলা সহজ হচ্ছে। তবে ঘটনাস্থল এবং আশেপাশের সংগঠিত বিভিন্ন ঘটনাবলি এবং পার্বত্য অঞ্চলের সশস্ত্র দলগুলোর আধিপত্য বিবেচনায় প্রসীতপন্থি ইউপিডিএফ এর দিকেও অনেকে সন্দেহের দৃষ্টিতে তাকাচ্ছেন, সঙ্গত কারণেই। বলাই বাহুল্য, সব কটি আঞ্চলিক রাজনৈতিক দলই এই ঘটনায় নিজেদের সম্পৃক্ততা অস্বীকার করেছে। যেই জড়িত থাকুক না কেন, অপরাধীর দৃষ্টান্তমূলক শাস্তির পাশাপাশি নিশ্চিত করতে করতে হবে পাহাড়ে যেন আর কোনো প্রাণহানি না ঘটে।\nমাহের ইসলামে আরো লেখা পড়ুন\n‘তোরা বাঙালি হইয়া যা’- সত্য মিথ্যা মিথ: ইতিহাস বিচার-পর্ব-১\nতোরা বাঙালি হইয়া যা- সত্য মিথ্যা মিথ: ইতিহাস বিচার- ২\nঘটনাপ্রবাহ: বাঘাইছড়িতে হত্যা\nPrevious PostPrevious বান্দরবানের সাত উপজেলায় চেয়ারম্যান ও ভাইস চেয়ারম্যান পদে যারা নির্বাচিত হলেন\nNext PostNext বাঘাইছড়িতে হতাহত প্রত্যেক পরিবারকে আর্থিক অনুদান দেবে ইসি


সিলেটে সংবাদ সম্মেলন ডেকে তিনি নেই! সিলেটে সংবাদ সম্মেলন ডেকে তিনি নেই! – সিলেটের খোজখবর\nডেস্কঃ সিলেটে স্বেচ্ছাসেবক দলের নবঘোষিত কমিটি ও নেতৃবৃন্দের পদত্যাগসহ বিভিন্ন বিষয় নিয়ে বিএনপির কয়েকজন নেতা সোমবার (৩০ আগস্ট) এক সংবাদ সম্মেলনের আয়োজন করেন।\nসোমবার বেলা ২টায় নগরীর মিরাবাজারস্থ একটি অফিসে এই সংবাদ সম্মেলন অনুষ্ঠিত হয়। কিন্তু সিলেট জেলা বিএনপির সাবেক সহসভাপতি শেখ মখন মিয়া এই সংবাদ সম্মেলনের মূল আহবানকারী হলেও তিনি এতে উপস্থিত হননি।\nগত বৃহস্পতিবার (২৬ আগস্ট) সিলেট বিএনপির কয়েকজন নেতা একটি জরুরি সভা করে গণমাধ্যমে সোমবারের সংবাদ সম্মেলনের কথা জানান। ওই সভায় সভাপতিত্ব করেন জেলা বিএনপির সাবেক সহসভাপতি শেখ মখন মিয়া (চেয়ারম্যান)।\nসোমবারের সভায় সকলকে উপস্থিত হওয়ার আহবান করলেও নিজেই উপস্থিত হননি চেয়ারম্যান মখন মিয়া। তবে সংবাদ সম্মেলনের আহবানকারী অন্যরা উপস্থিত ছিলেন।\nসোমবার রাতে এ বিষয়ে ফোনে কথা হয় শেখ মখন মিয়ার সঙ্গে। তিনি সিলেটভিউ-কে বলেন, আমি এসব সভার সাথে নেই। কমিটি নিয়ে সৃষ্ট সমস্যা সমাধানের জন্য গতদিন সভায় গিয়েছিলাম। এখন আমার রাজনীতিতে যাওয়ার খেয়াল নেই। শারীরিক অসুস্থতা রয়েছে।\nসোমবারের সংবাদ সম্মেলনে যে লিখিত বক্তব্য পাঠ করা হয়েছে সেটির বিষয়েও তিনি অবগত নন বলে জানান বিএনপির এই নেতা।\nউল্লেখ্য, সোমাবারের সংবাদ সম্মেলনে লিখিত বক্তব্য পাঠ করেন কেন্দ্রীয় বিএনপির সহ-ক্ষুদ্র ও ঋণ বিষয়ক সম্পাদক বীর মুক্তিযোদ্ধা আব্দুর রাজ্জাক।\nসংবাদ সম্মেলনে তিনি বলেন, হযরত শাহজালাল (রহ.) এর পূণ্যভূমি সিলেট বিএনপি পরিবার আজ ধ্বংশের দ্বারপ্রান্তে। যদি কোনো কার্যকরী ফলাফল এবং সুরাহা না করা হয়, তাহলে সিলেট বিএনপি পরিবার যে ক্ষতির সম্মুখীন হবে তা আর পূরণ করা যাবে না।\nআব্দুর রাজ্জাক বলেন, আমাদের বক্তব্য হলো- চক্ষু বন্ধ করলেও প্রলয় রোধ করা যায় না। আমরা আশা করি পরিস্থিতির গুরুত্ব আপনারা অনুভব করবেন।\nসংবাদ সম্মেলনের শেষদিকে তিনি বলেন, আজকে আমাদের দায়িত্ববোধ থেকে এই বিষয়টি সবার কাছে তুলে ধরলাম। পরিশেষে আমরা সিলেট বিএনপি ও অঙ্গ-সংগঠন ধ্বংসের হাত থেকে রক্ষার জন্য ভারপ্রাপ্ত চেয়ারম্যান তারেক রহমানের হস্তক্ষেপ কামনা করছি।


বাংলাদেশে ফ্রিল্যান্সিং এর ভবিষ্যৎ - Best SEO Blog For Beginers- Creative Niloy\nBest SEO Blog For Beginers- Creative Niloy\nএসইও ফ্রি কোর্স\nE-Commerce SEO: Making Your Website More Visible on SERP\nকিভাবে হ্যাকিং শিখা শুরু করবেন…।🤔\nগুগল অ্যালগরিদম কি? অ্যালগরিদম আপডেট করার কারণ\nAmazon Affiliate করছেন? জেনে নিন কিভাবে সেল বাড়াবেন\nনতুন দের জন্য ফাইভার, কিভাবে কাজ করবেন ফাইভারে?\nএক ফেসবুকে এতো নির্ভরশিলতা কেন? কি করা উচিৎ\nঅর্গানিক রিচ বাড়াতে চান ? দারুন কার্যকর হবে এই অপটিমাইজেশন টিপস\nকেমন জব পেতে পারেন একজন গ্রাফিক্স ডিজাইনার ?\nকি কি কারণে ওয়েবসাইট এডসেন্স পেতে সমস্যা হয়ে থাকে।\nযেসকল কারণে আপনার সাইট এর ট্রাফিক ড্রপ হয়ে থাকে।\nHome/ফ্রিল্যান্সিং/বাংলাদেশে ফ্রিল্যান্সিং এর ভবিষ্যৎ\nবাংলাদেশে ফ্রিল্যান্সিং এর ভবিষ্যৎ\ninsider November 24, 2014 ফ্রিল্যান্সিং Leaveacomment 86 Views\nকিভাবে উপযুক্ত বায়ার রিকোয়েস্ট পাঠাবেন?\nপ্রযুক্তির অগ্রযাত্রার এই সময়ে বলা হচ্ছে, আগামীতে আয়ের বড় উৎস এবং কর্মসংস্থানের একটি বৃহৎ সেক্টর হবে ফ্রিল্যান্সিং।\nএকসময় আমরা কম্পিউটার কী তা জানতাম না, ঠিক ভাবে মাউস ও ধরতে পারতাম না, ইন্টারনেটের প্রকৃত ব্যবহার সম্পর্কে জানতাম না । কিন্তু প্রযুক্তির অগ্রগতিতে আজ সেই আমরাই কম্পিউটার, ইন্টারনেট ইত্যাদি ব্যবহার এর মাধ্যমে ফ্রিলান্সিং করে মাসে হাজার হাজার ডলার ইনকাম করছি।\nবর্তমানে ফ্রিল্যান্সিং মার্কেট প্লেস গুলোতে বাংলাদেশের অবস্থান পূর্বের চেয়ে সন্তোষজনক পর্যায়ে রয়েছে। ফ্রিল্যান্সিং মার্কেট প্লেস “আপওয়ার্ক” সাম্প্রতিক এক জরিপে প্রকাশ করা হয় যে, সাইটটিতে বাংলাদেশী ফ্রিল্যান্সারের হিসাব অনুযায়ী আমরা বিশ্বব্যাপী তৃতীয় অবস্থানে রয়েছি।\nকিন্তু ২০০৯ সালেও “আপওয়ার্ক” এর মোট কাজের মাত্র ২ শতাংশ কাজ করতে পেরেছিল বাংলাদেশী ফ্রিল্যান্সাররা। পরবর্তীতে, ২০১২ সালে অর্থাৎ মাত্র তিন বছরেই আপওয়ার্ক বাংলাদেশ শীর্ষ তালিকার তৃতীয় স্থানে উঠে এসেছে, এবং আপওয়ার্ক মোট কাজের ১০ শতাংশ কাজই বাংলাদেশীরা সম্পন্ন করেছিল।\nতাছাড়া, ২০১৪-২০১৫ সালে আপওয়ার্ক মোট কাজের ১২-১৫ শতাংশ কাজই বাংলাদেশীরা সম্পন্ন করেছে।\nবাংলাদেশী ফ্রিল্যান্সারদের সম্পর্কে আপওয়ার্ক ভাইস প্রেসিডেন্ট অব ইন্টারন্যাশনাল অ্যান্ড এন্টারপ্রাইস “ম্যাট কুপার” জানিয়েছেন, বাংলাদেশের ফ্রিল্যান্সাররা খুব ভালো কাজ করছেন এবং তাঁদের দ্রুতই উন্নতি হচ্ছে।\nশুধু আপওয়ার্ক ই নয়, জনপ্রিয় প্রতিটি মার্কেটপ্লেসেই বাংলাদেশী ফ্রিল্যান্সাররা ভালো রেটে কাজ করছে এবং প্রতি মাসেই হাজার হাজার ডলার দেশে আনছে। এছাড়া, আপওয়ার্ক সহ প্রতিটা জনপ্রিয় ফ্রিল্যান্সিং মার্কেট প্লেসেই আমাদের অবস্থান তৃতীয় থেকে পঞ্চমের মধ্যে রয়েছে ।\nবাংলাদেশের ওভারঅল অবস্থান নিয়ে বলতে গেলে, ফ্রিল্যান্সিং মার্কেট প্লেসে আমরা সাধারণ ডেটা এন্ট্রির কাজ থেকে শুরু করে উঁচু মানের বিভিন্ন ক্যাটাগরির কাজেও বেশ ভাল অবস্থানে রয়েছি।\nবর্তমানে দেশের প্রায় ৫০ থেকে ৬০ হাজার তরুণ মুক্ত পেশাজীবী (ফ্রিল্যান্সার) হিসেবে সক্রিয়ভাবে যুক্ত রয়েছে ফ্রিল্যান্স আউটসোর্সিংয়ে।\nTags আপওয়ার্ক ফাইভার ফাইভার একাউন্ট ফাইভার কি ফাইভার গিগ ফাইভারে কাজ করার নিয়ম ফ্রিল্যান্সিং\nPrevious কিভাবে উপযুক্ত বায়ার রিকোয়েস্ট পাঠাবেন?\nNext কে এই 🎯ডিজিটাল মার্কেটার নেইল প্যাটেল !\nফাইভারে অ্যাকাউন্ট ব্যান হওয়ার পেছনে অন্যতম একটি কারণ\nআজকে যখন আমাদের ইনস্টিটিউটে ফ্রিল্যান্সিং বিষয়ক সাপোর্ট দিচ্ছিলাম তখন আমাদের এক ছাত্র আমাকে বলে “স্যার …\n1 Alexa Rank কি এবং এর প্রয়োজনীয়তা\nকীভাবে সহজেই গুগলে আপনার প্রয়োজনীয় তথ্য সার্চ করবেন\nইউটিউব ব্যবহারের দরকারি কিছু শর্টকাট\nজেনে নিন কোন গুলো লো-কোয়ালিটি ব্যাকলিঙ্ক কিন্তু না করলেই নয়\nফাইভার একাউন্ট ফাইভার গিগ ফ্রিল্যান্সিং ফাইভার কি ফাইভারে কাজ করার নিয়ম আপওয়ার্ক গুগল সার্চ ইঞ্জিন ফাইভার ফেসবুক মার্কেটিং ফেসবুক মার্কেটিং নিয়ম ফেসবুক মার্কেটিং বাংলা টিউটোরিয়াল HTML PHP Tags WordPress World sessionbox Thin Content অনপেজ এসইও অফপেজ এসইও অ্যাফিলিয়েট মার্কেটিং অ্যাফিলিয়েট মার্কেটিং টিউটোরিয়াল অ্যামাজন অ্যাফিলিয়েট মার্কেটিং Tag ইউটিউব\nফ্রিল্যান্সার হিসেবে যে সকল মার্কেট প্লেস গুলোতে কাজ করবেন\nএত কম্পিটিশনে আমি কিভাবে ফাইভারে অর্ডার পাবো


ফরেক্স: এশিয়ার সেরা ব্রোকারের সন্ধান।\nইন্সটাফরেক্স সম্পর্কে গণমাধ্যম\nইকাটেরিনা অ্যাব্রামুভার সাথে সাক্ষাৎকার, জনসংযোগ পরিচালক, ইন্সটাফরেক্স গ্রুপ\nইন্সটাফরেক্স IAIR অ্যাওয়ার্ড অনুষ্ঠানে সেরা ফরেক্স ব্রোকার হিসাবে মনোনীত হয়েছে। এশিয়াকে কেন আপনার টার্গেট মার্কেট হিসাবে বিবেচনা করবেন?\nএকদিকে আমরা ক্রমবর্ধমান ফরেক্স মার্কেটে একটা সুযোগ দেখতে পাই। অন্যদিকে, আমরা বিশ্লেষণ করি এবং বুঝতে পারি যে, আমাদের প্রধান শক্তিগুলো এশিয়ার বাজারে আমাদের অত্যন্ত শক্তিশালী করে তুলবে। আমাদের ডাটাবেজ এর বিপুল সংখ্যক গ্রাহকের তালিকা এটাই প্রমাণ করে যে, আমরা সঠিক দিকে অগ্রসর হচ্ছি। সেইসাথে, বিশেষ করে IAIR অ্যাওয়ার্ড যা এশিয়ার ফরেক্স মার্কেট সম্পর্কে পুঙ্খানুপুঙ্খভাবে বিশ্লেষণ করেছে এবং আমাদের এশিয়ার সেরা ব্রোকার হিসাবে মনোনীত করেছে।\nউদ্ভাবন, সকল ক্ষেত্রে উন্নয়ন, দলগত কাজ এবং স্বচ্ছতা ইন্সটাফরেক্সের প্রধান লক্ষ্য। বিশেষত এশিয়ার মার্কেটে সফলতা প্রাপ্তির প্রধান কারণ কি?\nআপনার উল্লেখিত প্রশ্নের উত্তর পেতে শীর্ষস্থানীয় ব্যবসায়ীদের মতামত সম্পর্কে জানুন এবং ব্যক্তিগতভাবে তাদের সাথে মিলিত হয়ে কোম্পানির প্রদত্ত সেবা সম্পর্কে বিস্তারিত জানুন। মার্কেটে শীর্ষস্থানীয় অবস্থান পেতে আমাদের কিছু বিশেষ অফার প্রদান করতে হয়েছে, যেমন প্রতিযোগিতা, বিশেষ প্রচার-প্রচারণা এবং নতুনত্বের সাথে সামনে এগিয়ে যাওয়া। আমরা বিশেষত সৃজনশীলতায় অন্যদের থেকে এগিয়ে রয়েছি এবং এশিয়ার গ্রাহকেরা সেটা মূল্যায়ন করতে পেরেছে।\nপ্রতিটি গ্রাহককে লেনদেন ক্ষেত্রের একটা অংশ হতে ইন্সটাফরেক্স কোম্পানি সব ধরনের সেবা প্রদান করে। ট্রেডারদের কি কি সুবিধা প্রদান করা হয়?\nট্রেডার এবং অ্যাফিলিয়েটদের আমরা অনেক ধরনের সুবিধা প্রদান করি। আমাদের গ্রাহকেরা ফরেক্স মার্কেটের সর্বোচ্চ বোনাস পায়। প্রতিবার অর্থ জমাদানে ৩০% বোনাস, ফ্রি মার্জিন এর উপর প্রতিবছর ১৩% বোনাস। ভিআইপি গ্রাহকেরা সেগ্রিগেটেড অ্যাকাউন্টের সুযোগ পায়, যেটা ফরেক্স মার্কেটে অর্থ রাখার সবচেয়ে নিরাপদ অ্যাকাউন্ট। যে সকল ট্রেডারেরা লেনদেন শিখে সময় নষ্ট করতে চায় না, কিন্তু লেনদেন করতে চায় তারা প্যাম সিস্টেম ব্যবহার করতে পারে, যা ফরেক্সে বিনিয়োগ করার সবচেয়ে সহজ উপায়।\nএবং অংশীদারদের জন্য কি কি সুবিধা রয়েছে?\nকিছু মূল স্তম্ভ রয়েছে। প্রত্যেক অ্যাফিলিয়েট এর প্রধান লক্ষ্য হলো অর্থ উপার্জন করা এবং এই কারণে আমরা মার্কেটের সবচেয়ে বেশি কমিশন প্রদান করি- প্রতি চুক্তিতে ১.৫ পিপ। দ্বিতীয়ত হলো গ্রাহকদের উৎসাহিত করা। অ্যাফিলিয়েটরা কোম্পানির সাথে সাথে তাদের নিজেদের ব্যবসা বৃদ্ধি করে। তারা যত বেশি অর্থ উপার্জন করে তত বেশি গ্রাহক ধরতে পারে। সেইসাথে ভালো অবস্থানে পৌঁছতে পারে। তৃতীয়ত হলো বিশ্লেষণ। আমরা বিভিন্ন ধরনের বিশ্লেষণ উপকরণ প্রদান করি। ক্লিক এর পরিসংখ্যান, ওয়ান ক্লিক, কমিশন উপার্জনের বিভিন্ন পরিসংখ্যান থেকে অ্যাফিলিয়েট ট্রাফিক এর উৎস সম্পর্কিত তথ্য ইত্যাদি। অ্যাফিলিয়েট কৌশল পরিবর্তন এবং উন্নত করার সুযোগ রয়েছে। আমরা গ্রাহকদের আকর্ষণ করতে অনেক ধরনের উপকরণ ব্যবহার করি। এই উপকরণগুলোর মধ্যে রয়েছে ব্যানার, উইজেট(ইনফরমার), ভিডিও এবং বিশ্লেষণ, RSS ফিড, প্রশিক্ষণ উপকরণ, বিনামূল্যে অ্যাফিলিয়েট ওয়েবসাইট গ্রহণের সুযোগ এবং রিবেট সিস্টেম। অ্যাফিলিয়েটরা প্রতিটি ট্রেডারের জন্য রিবেট এর লেভেল নির্ধারণ করে এবং স্বয়ংক্রিয়ভাবে তাদের অ্যাকাউন্টে অর্থ জমা হয়ে যায়। এইভাবে অ্যাফিলিয়েটরা গ্রাহক আকর্ষণের অভিনব উপায় গ্রহণ করে এবং গণনা কাজে অনেক সময় বাঁচাতে পারে।\nগত ছয় মাস ফরেক্স মার্কেটের জন্য অত্যন্ত অস্থিতিশীল ছিল। এই অস্থিতিশীল পরিবেশে আপনি কিভাবে লেনদেন করবেন?\nইন্সটাফরেক্সের পরবর্তী লক্ষ্য কি?\nপ্রত্যেক কোম্পানির দুইটি বাহ্যিক উদ্দেশ্য থাকে – মুনাফা বৃদ্ধি করা এবং গ্রাহক সন্তুষ্ট করা। এখানে উল্লেখ করা প্রয়োজন যে, গ্রাহক সন্তুষ্টি শুধুমাত্র মুনাফা তৈরির জন্য নয়, গ্রাহক সন্তুষ্টি হলো সফল কোম্পানিগুলোর মুল লক্ষ্য। সুতরাং আমরা সকল কার্যকারী ব্যবস্থা গ্রহণ করছি এবং এই দুইটি প্রাথমিক লক্ষ্য অর্জনে আমাদের উদ্ভাবন অব্যাহত রেখেছি। আরও বিশেষভাবে বলা যায়, কোম্পানি দিন দিন আরও বেশি পৃথিবীব্যাপী বিস্তৃত হচ্ছে। সুতরাং বিশ্ব মানচিত্রের সকল জায়গায় ইন্সটাফরেক্স থাকবে এবং ল্যাটিন আমেরিকা হবে কোম্পানির অন্যতম লক্ষ্য। যাইহোক, কোম্পানির বর্তমান অগ্রগতি অব্যাহত রাখাও প্রয়োজন। এই কারণে এশিয়া অত্যন্ত গুরুত্বপূর্ণ এবং ইউরোপিয়ান সিইও ম্যাগাজিন এর “সেরা রিটেইল ব্রোকার” এর স্বীকৃতি প্রমাণ করে যে ইন্সটাফরেক্স সকল ক্ষেত্রে সমানভাবে এগিয়ে যাচ্ছে।\nIAIR ম্যাগাজিন, অক্টোবর- ডিসেম্বর ২০১১


সিলেটে করোনার সঙ্গে আতঙ্ক ছড়াচ্ছে ডেঙ্গু\nডেইলি সিলেট ডট কম :: প্রকাশিত হয়েছে : ২ মে ২০২০, ৪:১৫ পূর্বাহ্ন | ৪:১৫ পূর্বাহ্ন\nসিলেটে করোনাভাইরাসের মধ্যে আতঙ্ক ছড়াতে শুরু করেছে ডেঙ্গু। নগরীতে মিলছে এডিট মশার লার্ভা। এরপর থেকে করোনার সঙ্গে নগরবাসীর মধ্যে নতুন আতঙ্ক হিসেবে যুক্ত হয়েছে ডেঙ্গু।\nডেঙ্গু প্রতিরোধে সিলেট সিটি কর্পোরেশনও (সিসিক) প্রস্তুতি নিতে শুরু করেছে। নগরীর দুটি ওয়ার্ডকে অতি ঝুঁকিপূর্ণ বিবেচনা করে তারা প্রস্তুতি নিচ্ছেন বলে দাবি করেছেন। করোনা পরিস্থিতির কারণে এবার ডেঙ্গু প্রতিরোধে বেশ বেগ পেতে হবে বলে মনে করছেন সিসিক কর্মকর্তারা।\nতবে নগরবাসীর দাবি, সিসিক মশা নিধন নিয়ে তামাশা শুরু করেছে। কার্যকর কোনো পদক্ষেপই নিচ্ছে না। সিসিকের এই উদাসীনতায় করোনা মহামারির মধ্যে ডেঙ্গুর চরম ঝুঁকিতে নগরবাসী। মশা নিধনে দ্রুত কার্যকর পদক্ষেপ নেয়ার দাবি জানিয়েছেন তারা।\nতাঁতীপাড়ার বাসিন্দা সালমা পারভীন যুগান্তরকে জানান, রমজানের আগের সিসিক মশা নিধনের ওষুধ মারার পরে মশার উপদ্রব আরও বেড়েছে। বুঝতেই পারছি না সিসিক কেন ওষুধ ছিটিয়েছে। মশা চাষের জন্য না মরার জন্য!\nসিলেট ইন্টারন্যাশনাল ইউনিভার্সিটির প্রভাষক প্রণব কান্তি দেব যুগান্তরকে জানান, মশার জ্বালায় আমরা অতিষ্ঠ। বাইরে করোনা ভেতরে মশা। ফলে ডেঙ্গুর ঝুঁকিও রয়েছে। করোনার এই দুর্যোগে মশা নিধনে সিসিকের উদাসীনতা খুবই দুঃখজনক।\nসিসিকের স্বাস্থ্য শাখা সূত্র জানায়, ইতিমধ্যে ২৪, ২৫, ২৬ ও ২৭ নম্বর ওয়ার্ডে এডিট মশার অস্তিত্ব খোঁজার কাজ শেষ হয়েছে। এর মধ্যে শুধুমাত্র ২৬নং ওয়ার্ডের একটি স্থানে এডিট মশার লার্ভা পাওয়া গেছে। আগামী সপ্তাহে নগরীর বাকি ২৩টি ওয়ার্ডে লার্ভার খোঁজে অভিযানে নামবে সিসিকের স্বাস্থ্য শাখার কর্মীরা।\nনগরবাসীর অভিযোগ স্বীকার করে সিসিকের প্রধান স্বাস্থ্য কর্মকর্তা ডা. জাহিদুল ইসলাম সুমন যুগান্তর জানান, মন্ত্রণালয়ের নির্দেশ এবার মশক নিধনে লার্ভি সাইট ছিটানো হয়েছে। আমরা আগে পেস্টি সাইট ব্যবহার করতাম। লার্ভি সাইট ভালো কিন্তু এটা আমাদের দেশের জন্য নয়, উন্নত দেশের এটা কার্যকর। রোববার থেকে আমরা পেস্টি সাইট ছিটানো এবং লার্ভা নিধন অভিযানও শুরু করব।\nগত বছর সিলেটের ৫টি ওয়ার্ডে এডিট মশার অস্তিত্ব পাওয়া গিয়েছিল। এবারও ওই পাঁচটি ওয়ার্ডকে বেশি গুরুত্ব দিচ্ছে সিসিক। তবে সবচেয়ে বেশি গুরুত্ব দেয়া হচ্ছে ২৫ ও ২৬ নম্বর ওয়ার্ডকে।\nসিসিকের প্রধান স্বাস্থ্য কর্মকর্তা ডা. জাহিদ বলেন, এই সময়ে সিসিকের কর্মীদের অনেকেই বাসা-বাড়ির ভেতরে ঢুকতে দেবেন না। তাই ডেঙ্গু প্রতিরোধে জনসচেতনতা সৃষ্টিকেই আপাতত বেশি গুরুত্ব দেয়া হচ্ছে।


অনেক চক্রান্ত-ষড়যন্ত্র হচ্ছে : প্রধানমন্ত্রী - বিডি২৪ভিউজ\nBy বিডি২৪ভিউজ ডেস্ক On জানু. 6, 2022\nবিডি২৪ভিউজ ডেস্ক : আওয়ামী লীগ সভানেত্রী প্রধানমন্ত্রী শেখ হাসিনা বলেছেন, অনেক চক্রান্ত-ষড়যন্ত্র হচ্ছে। এগুলো আমি মাথায় রাখি না। আমি বিভ্রান্তও হই না।\nবঙ্গবন্ধুকন্যা শেখ হাসিনা বলেন, জাতির পিতা বঙ্গবন্ধু শেখ মুজিবুর রহমানকে সপরিবারে হত্যার পর কেন সবাই থমকে গেল সেটা একটা বিরাট প্রশ্ন। যে জাতি এক নেতার ডাকে সাড়া দিয়ে অস্ত্র তুলে নিয়ে দেশ স্বাধীন করেছে, সেই নেতাকে যখন তাঁর পরিবারসহ নির্মমভাবে হত্যা করা হলো তখন সবাই কেন থমকে গেল? সেই প্রশ্নের জবাব কখনো খুঁজে পাইনি। তবে হয়তো পাব। তিনি বলেন, বাংলাদেশের ভাবমূর্তি পরিবর্তন হয়েছে একটি সিদ্ধান্ত থেকে। যে দিন পদ্মা সেতু নিয়ে আমাদের ওপর দোষারোপ করল, দুর্নীতি হয়েছে। সেটাকে আমি চ্যালেঞ্জ হিসেবে নিলাম। বিশ্বব্যাংক যখন প্রমাণ করতে পারেনি তার পরই বিশ্ববাসী বা বিভিন্ন আন্তর্জাতিক সংস্থাগুলো, এক সময় যাদের কাছ থেকে আমরা ঋণ নিলে তারা মনে করত যে আমাদের খুব করুণা করল, তারা ঋণ দিতে আগ্রহী হয়ে উঠল। আমি কিন্তু সেই চিন্তা থেকে বাংলাদেশকে সরিয়ে এনেছি। আমরা ঋণ নিয়ে সুদসহ সেটা শোধ দিই, এটা কখনো অনুদান নয়। কাজেই আমরা কিন্তু এখন পরনির্ভরশীল নই। আমাদের উন্নয়ন প্রকল্প আমরা নিজস্ব অর্থায়নে করতে পারি।\nসেটা আমরা দেখিয়েছি এবং পদ্মা সেতু আমরা নিজস্ব অর্থায়নে যে করতে পারি সেটা প্রমাণ করেছি। এ একটা সিদ্ধান্ত থেকেই কিন্তু সারা বিশ্বে বাংলাদেশের ভাবমূর্তি পাল্টে গেছে। এখন কেউ আমাদের করুণা করতে সাহস পায় না, বরং আমাদের সমীহ করে চলে। শেখ হাসিনা বলেন, বঙ্গবন্ধু সাড়ে তিন বছরে দেশ গড়বে যা স্বাধীনতাবিরোধী ও যেসব বড় দেশ আমাদের সমর্থন করেনি বরং পাকিস্তানিদের সমর্থন করেছিল, তারা বাংলাদেশের অভ্যুদয় মেনে নিতে পারেনি। তারা বঙ্গবন্ধুকে হত্যার মাধ্যমে পরাজয়ের প্রতিশোধ নিয়েছিল। নিজের অভিজ্ঞতার কথা তুলে ধরে তিনি বলেন, আমি অনেককে দেখেছি হয়তো কিছু সময়ের জন্য বিভ্রান্ত হন। কিন্তু দলের তৃণমূল নেতারা কখনো ভুল করেন না। হয়তো কেউ ক্ষমতার লোভে পড়ে যান। বারবার আঘাত এসেছে। পার্টিও ভেঙেছে। আবার দলকে গড়তে হয়েছে। কাজেই ছাত্রলীগকে বলব, সংগঠনটা গড়তে হবে।\nছাত্রলীগের সাংগঠনিক নেত্রী শেখ হাসিনা বলেন, জন্মলগ্ন থেকেই ছাত্রলীগ দেশের মানুষের ভাগ্য পরিবর্তনের জন্য কাজ করেছে। বাংলাদেশের সব সংগ্রাম ও ইতিহাসের সঙ্গে ছাত্রলীগ জড়িত। বঙ্গবন্ধু ১৯৪৮ সাল থেকেই চিন্তা করেছিলেন পাকিস্তানের সঙ্গে থাকা যাবে না। এ জন্য তিনি নিউক্লিয়াস গঠনসহ নানা পদক্ষেপ নেন। সেখানে ছাত্রলীগ ছিল তাঁর অগ্রগামী দল। তিনি যখন যে কাজ করেছেন সবার আগে ছাত্রলীগকে মাঠে নামিয়েছেন। আমাদের মুক্তিযুদ্ধের স্লোগান ‘জয় বাংলা’ মাঠে নিয়ে গেছে ছাত্রলীগ। জাতীয় পতাকার ডিজাইন করে তৈরি রাখার নির্দেশও ছাত্রলীগকে দেওয়া হয়েছিল। বঙ্গবন্ধু কারাগারে বন্দি হলে ছাত্রলীগের দায়িত্ব আমার মা নিজেই নিতেন। দেশের মানুষের অধিকার প্রতিষ্ঠায় সবচেয়ে বেশি শহীদ হয়েছে ছাত্রলীগ থেকে। ছাত্রলীগের ইতিহাসের সঙ্গে বাংলাদেশের ইতিহাস জড়িত। ছাত্রলীগকে উদ্দেশ করে তিনি বলেন, ছাত্রলীগকে সব সময় আদর্শ নিয়ে গড়ে তুলতে হবে।\nক্ষমতা লোভ-লালসার ঊর্ধ্বে ওঠে নিজেদের আদর্শবান কর্মী হিসেবে গড়ে তুলতে হবে। শেখ হাসিনা বলেন, আমাদের এ অর্জনটা ধরে রাখতে হবে। কারণ, আমাদের দেশের কিছু মানুষ সেই পাকিস্তান আমল থেকে দেখি সব সময় কোনো একটা প্রভু খুঁজে নিয়ে তাদের পদলেহন করতে ব্যস্ত থাকে। তাদের কোনো আত্মমর্যাদা নেই। তাদের নিজের প্রতি কোনো আত্মবিশ্বাস নেই। এদের দিয়ে দেশের মানুষের কল্যাণ হয় না। তিনি বলেন, জাতির পিতাকে স্বাধীনতার পর অনেক সাংবাদিক জিজ্ঞেস করেছেন, এ দেশে তো কিছুই নেই, আপনি কী দিয়ে এই দেশ গড়বেন? তিনি কী বলেছিলেন? বলেছিলেন, আমার মাটি আছে, মানুষ আছে। এই মাটি, মানুষ দিয়েই আমি দেশ গড়ব। মাটি আর মানুষ দিয়েই যে দেশ গড়া যায় সেটা আমরা প্রমাণ করেছি।\nঅনেক চক্রান্ত-ষড়যন্ত্র হচ্ছে : প্রধানমন্ত্রীপ্রধানমন্ত্রী